text:
Kunisela
Kunisela yindlela yekunikela ngemanti endzaweni kwentela kukhulakwetitjalo/lokuhlanyelwe noma letinye tintfo letititjalo ngekwenta imisele, emashaneli noma emalayini emaphayiphi lapho khona emanti elitulu angakhoni kufinyelela khona kunika emanti ladzingekako kwentela kukhula lokucinile kanye nekukhicitwa kwalokuhlanyelwe.
Njengoba inombolo yebantfu ikhula nje futsi natotonkhe tintfo temvelo kantsi netintfo letidzingwako tiyahlukunyetwa futsi tibekwa ngaphansi kwemfutfo, emanti lamasha acala kuba yintfo lebaluleke kakhulu ngemuva kwemoya lomusha emhlabeni. Kungako, ngaloko, konkhe loko lokubalulekile lokwenta kancono kanye netindlela letisebenta kancono kantsi futsi naletindlela takhiwe ngendlela yekonga emanti kepha tichubeke tinike loko lokudzingekako kwentela lokuhlanyelwe kutsi kukhule kakhulu ngoba ngiko lokudzingekako endzaweni lenemhlabatsi.
Tindlela Tetinhlobo te Kunisela
Tinhlobo letisihlanu lekungutona tekunisela tichazeka futsi tibekwe ngentasi.
Kunisela Ngemanti Lagcwele
Ngulapho khona emanti ahlelwe ensimini noma engadzeni yetitselo bese avunyelwa kutsi agcwale lendzawo yonkhe ngetulu kulendzawo lehlanyelwe. Lena yindlela lendzala leyayisetjentiswa mandvulo.
Ngaloko nomakunjalo kukumosha futsi kuphindze kukhokhwe ngenca yekungatfolakali kwemanti. Lena futsi akusiyo indlela lekahle futsi ingachubela ekukhungekeni kwemhlabatsi.
Kunisela Ngetintfo Letitinsimbi Letakhelwe Phansi Letikhokha Emanti
Ngulana lapho khona emanti afucwa liphayiphi noma umfutfo kuze kufike lapho asetjentiswa lapho lamantin afuceka ngesihloko noma linozolo ngemfutfo longaba ngu 35 PSI (sisindvo sesikwele ngasinye – sikali semfutfo wemanti) lekwakha indlela yekufutsa ngetulu kwalendzawo ledzinga emanti. Lokwekunisela lokwatiwako kakhulu nguLokwekunisela lokunemandla lokugucukako ngemandla nangemfutfo walamanti kanye nebukhulu balomkhono.
Kwekunisela Lokuse Nkhabeni
Lenandlela yekunisela ngulehleliwe lehanjiswa kumbe ngugesi noma ngemandla emakhemikhali lahimbisa lamantin ngendlela lesethiwe legucula lelisondvo lapho khona umkhono waleliphayiphi uchubekela endzaweni lekhashane lapho kusuka khona lamanti. Kunganyakata ngalokugcwele noma ngencenye yendingilizi ngendlela lekudzingeka ngayo. Lokwekunisela lokusenkhabeni kungaba kunganika emanti lamancane futsi lokwekunisela kuhamba kunike emanti lamaningi lahamba ngaphandle kulomkhono lochutjiwe ngalokwekunisela lokukhulu lokwakhelwe ekugcineni kwalomkhono ngoba lana lolokusenkhabeni kuhamba kakhulu ngetulu kwalomgwaco ngakoke emanti lamaningi adzinga kukhululwa noma ngasiphi sikhatsi lesinikiwe.
Kwekunisela Lokumatfonsi-Lokuncane
Lena itsatfwa njengendlela lesebentisa imali kancane futsi yindlela lesebentako futsi isetjentiswa kakhulu njengoba emanti abayinkinga. Ngekunisela ngematfonsi, umfutfo lophansi losemkhatsini we psi lelishuimi nesihlanu kanye nemashumi lamabili nesihlanu ayadzingeka kufaka lamantin.
Lamantin aniketwa ngumalatfonsi lehlako ehlele emhlabatsini, ahlanganisa ngekufaka endzaweni yetimphandze edvute nemahlanga. Kuletinye tindzawo, lamaphayiphi ekunisela abekwe ngaphansi kwentela kutsi lamantin afika kahle kulendzawo yetimphandze nekunciphisa kulahleka kwemoya kanye nekunciphisa kukhula kwelikhula kulesitjalo.
Ngekunisela ngematfonsi kumele kusefeke kahle ngoba nakuvunyelwa lokusele lobekubukhweshiswa kulamaphayiphi kungavimba letikhala letincane kulamaphayiphi. Kulukhuni kunaka umangabe tonkhe letindlela tekunisela tisebenta.
Indlela Yekunisela Ngekufutsa-lencane
Lesifutfo -lesincane yintfo lephambanako emkhatsini wekunisela ngendlela yekufutseka kwemanti kanye nendlela yekunisela ngematfonsi.
Kunetintfo letikahle kanye naletinye letingasiko kahle ngenhlobo ngayinye yekunisela.
Ngendlela yekunisela yematfonsi, kunisela ngekufutsa kancane itsatfwa ngemfutfo lomncane wekunisela lokhona kusebenta ngemifutfo emkhatsini we psi lelishumi nesihlanu kanye nemashumi lamabili nesihlanu.
Indlela yekunsiela ngekufutsa-kancane kwakha indzawo lenkhulu lemantisekile kunendlela yekunisela ngematfonsi, kuyenta indlela lekahle lelungele kunisela tihlahla, imibhedze yetitjalo lemikhulu kanye netindzawo lapho khona lomhlabatsi unematje lamancae futsi uvumela umoya nalokumanti kukhone kwengca.
Kushintja kube ngumoya kusetulu futsi akufani nalokumatfonsi, kukhulisa litfuba lelikhula lelikhona emahlangeni etitjalo takho.
Translated by Phindile Malotana


c: text/html

text:
Tree Squirrel
Squirrel sesiHlahla
Libito
Squirrel sesiHlahla noma Squirrel sa Smith seMahlatsi (Paraxerus cepapi)
Kuvel/Kutiveta Kwato
Budze lobuphelele bungema mm lamakhulu lamatsatfu nemashumi lasihlanu, ihhafu yaloko ngulomsila. Letitilwane tikala ema gram lamakhulu lamabili. Libala lesikhumba lihlukana ngesigodzi. Etindzaweni litesenshona kanye netincenye letilugwadvule (letomile) ngaloluhlobo lwaso imphunga lohhwabile, bese etindzaweni letisemphuma khona kuleyondzawo tibansundvu kakhulu.
Inhloko nemilente kunelibala likhonkile. Imibala lesesifubeni ihluka kusuka kumtfubana kuya kunsundvu lohhwabile emphumalanga, kuya kulelimhlophe enshonalanga. Sisu sale squirrel sesihlahla simhlophe. Leti tilwane letiphapheme futsi letihlala tiphitsitela titfwala imisila lemidze lekhulisiwe ngemuva.
Kudla Kwato
Tidla kakhulu tibhidvo, kepha ke njengawo onkhe emagundvwane sitsatsa tilwanyana letitingelwako. ema squirrel esihlahla asebentisa tinyawo tangaphambili nakadlala ngekudla uma adla. Asakata tindumbu letifihlekile eceleni kwesicu sesihlahla noma sigadla setjani, ngaloko kutfutfukisa kuvusetela kwesihlahla.
Kutalwa Kwawo
Eminceleni yase ningizumu atala ngesikhatsi. Kuganana kanye nekuhlangana kwenteka ngesikhatsi senyanga yeNgci. Atala ngayinye kuya kumatsatfu ema squirrel lamancane ngenyanga yeMphala kuya kunyenga yeLweti, emuva kwekumitsa emalanga lamashumi lasihlanu nesitfupha. Lalamancane ema squirrel alunyulwa evikini lesitfupha bese ashiya silulu aphume ayotidlela nase anemalanga lalishumi nemfica.
Kutiphatsa Nakuhlangenwe
Ngekubaluleka tilwane letihlala etihlahleni, kepha ticitsa sikhatsi sato lesiningi phansi emhlabatsini, tiyaluka kudla. Uma tiphazanyiswa, ema Squirrel eSihlahla ahlala afuna siphephelo setihlahla. Lamancane atsatsa sigaba sekutfomba emkhatsini wetinyanga letisitfupha kuya kuletiyimfica, noma kusiphi sigaba tiyacoshwa ngulawo latalako.
Lamadvuna anake kusibekela indzawo, noma nje lamasikati ahlale acosha labatophazamisa uma anakekela lamancane ema squirrel. Kutfutfukisa kukhula ndzawonye ngemacembu, liphunga lelijwayelwe liyatselelwana ngekukhula, lekuyintfo lemcoka ngesicu/ngencenye yekuhlangana kwaletilwane.
Indzawo
Ahlala emahlatsini lanetjani netihlahla letisakatekile, kufaka luhlobo lolubanti lwenhlobo yetingodvo. Atsandza tihlahla letinetimbobo kwentela kutalela khona, kufana ne mopane. Kuhluleka kutfola imisele noma timbobo tekutalela etihlahleni, abese asebentisa tigodzi letisemhlabatsini.
Lapho Titfolwa Khona
Sikali semagundvwane aseningizimu lasakatwako la Ningizimu Afrika, achubekela etindzaweni letinetjani netihlahla letisakatekile letiseSifundzeni sase Northe Western, Northen kanye nase Mpumalanga, futsi kusuka la ngasemphuma kuya eSwatini nase Mozambique.
Luhlolo Lolubalulekile
Libito LeLathini: Paraxerus cepapi
Sisindvo (Salensikati): Likhulu kanye nesiphohlongo kuya kumakhulu lamabili nemashumi lasitfupha nesihlanu sema g
Sisindvo (Silisa): Emashumi lasikhombisa nesitfupha kuya kumakhulu lamabili nemashumi lamane ema g
Budze (Balensikati): Emashumi lamatsatfu nesihlanu sema sentimitha
Budze (Beyesilisa): Emashumi lamatsatfu nesihlanu sema sentimitha
Sikhatsi Lesimitsako: Tinyanga letimbili
Inombolo yaletincane: Kusuka kuyinye kuya kuletintsatfu
Sigaba seku Tfomba: Tinyanga letilishumu
Sisindvo se Kutalwa: Lishumi lema g
Kucondza: Rodentia
Umndeni: Sciuridae
Intalo/Kutalwa: Kusuka kuyinye kuya kulamatsatfu latalwako nomanini ngekuhamba kwemnyaka (atsatsa ngenyanga yeMphala kuya kunyenga yaMabasa). Imitsa emaviki lasitfupha.
Kuchaza Tinyawo
Lunyawo lwangaphambili limasentimitha lamabili ngebudze, bese lunyawo lwangemuva limasentimitha lamatsatfu ngebudze.

robotstxt: allowed

filter: keep


text:
21
Neh. 7:5
Laba bantfu besifundza lababuya besuka ekutfunjweni, lababetfunjwe nguNebukhadnezari, inkhosi yaseBhabhulona, wabatfumbela eBhabhulona. Babuyela eJerusalema nakaJuda, nguloyo naloyo edolobheni lakubo. 2Befika naZerubhabheli, naJeshuwa, naNehemiya, naSeraya, naRelaya, naModekhayi, naBilshani, naMisperethi, naBikvayi, naRehumi, naBhana.
Luhla lwemadvodza esive saka-Israyeli bekungulawa:
3titukulwane takaPharoshi tatiti-2 172,
4titukulwane takaShefathiya tatingema-372,
5titukulwane taka-Ara tatingema-775,
6titukulwane takaPhahathi Mowabi,
ngeluhlanga lwakaJeshuwa nakaJowabe, tatiti-2 812,
7titukulwane taka-Elamu tatiyi-1 254,
8titukulwane takaZathu tatingema-945,
9titukulwane takaZakhayi tatingema-760,
10titukulwane takaBani tatingema-642,
11titukulwane takaBebayi tatingema-623,
12titukulwane taka-Azgadi tatiyi-1 222,
13titukulwane taka-Adonikamu tatingema-666,
14titukulwane takaBikvayi tatiti-2 056,
15titukulwane taka-Adini tatingema-454,
16titukulwane taka-Ateri, ngaHezekiya, tatingema-98,
17titukulwane takaBhezayi tatingema-323,
18titukulwane takaJora tatili-112,
19titukulwane takaHashumi tatingema-223,
20netitukulwane takaGibhari letatingema-95.
21Emadvodza labewekudzabuka eBhetlehema abeli-123,
22emadvodza aseNethofa abengema-56.
23Emadvodza ase-Anathothi abeli-128,
24emadvodza ase-Azmavethi abengema-42,
25emadvodza aseKhiriyathi Jeyarimu,NgesiHebheru “Khiriyathi Arimu”
naseKhefira naseBherothi abengema-743,
26emadvodza aseRama naseGeba abengema-621,
27emadvodza aseMikmashi abeli-122,
28emadvodza aseBetheli nase-Ayi abengema-223,
29emadvodza aseNebo abengema-52,
30emadvodza aseMagbishi abeli-156,
31emadvodza ase-Elamu lenye abeyi-1 254,
32emadvodza aseHarimi abengema-320,
33emadvodza aseLodi, naseHadidi, nase-Ono abengema-725,
34emadvodza aseJerikho abengema-345,
35nemadvodza aseSena abeti-3 630.36Baphristi bona:
bekutitukulwane takaJedaya ngemndeni waJeshuwa, babengema-973,
37titukulwane taka-Imeri tatiyi-1 052,
38titukulwane takaPhashuri tatiyi-1 247,
39netitukulwane takaHarimi letatiyi-1 017.40EmaLevi wona:
bekutitukulwane takaJeshuwa netakaKhadmiyeli,
ngeluhlanga lwaHodaviya, abengema-74.41Bahlabeli bona:
bekutitukulwane taka-Asafa, babeli-128.42Bomahlalesangweni belithempeli bona:
bekutitukulwane takaShalumi,
netaka-Ateri, netakaThalmoni, netaka-Akhubi,
netakaHatita, netakaShobayi, babeli-139.
43Tisebenti telithempeli tona:
bekutitukulwane takaSiha, netakaHasufa, netakaThabhayothi,
44netakaKherosi, netakaSiyaha, netakaPhadoni,
45netakaLebana, netakaHagabha, netaka-Akhubi,
46netakaHagabi, netakaShalmayi, netakaHanana,
47netakaGideli, netakaGahari, netakaReyaya,
48netakaResini, netakaNekoda, netakaGazamu,
49netaka-Uza, netakaPhaseya, netakaBhesayi,
50netaka-Asna, netakaMeyunimu, netakaNefusimu,
51netakaBakbuki, netakaHakufa, netakaHahuri,
52netakaBasluthi, netakaMehida, netakaHasha,
53netakaBhakosi, netakaSisera, netakaThema,
54netakaNesiya kanye netakaHatifa.
55Titukulwane tetisebenti takaSolomoni tona:
bekutitukulwane takaSothayi,
netakaHasoferethi, netakaPheruda,
56netakaJala, netakaDakhoni, netakaGideli,
57netakaShefathiya, netakaHathili,
netakaPhokerethi Sebayimi kanye netaka-Ami.
58Tisebenti telithempeli kanye netitukulwane
tetisebenti takaSolomoni betingema-392.
59Laba labalandzelako babephuma emadolobheni aseTheli Mela, naseTheli Hasha, naseKherubi, nase-Adoni, nase-Imeri, kodvwa noko abazange bakwati kuchaza kutsi imindeni yabo yayiyekudzabuka ka-Israyeli yini:
60Titukulwane takaDelaya, netakaThobiya
kanye netakaNekoda tatingema-652.
61
Kulaba labanye baphristi:
Bekutitukulwane takaHabaya,
netakaHakhosi kanye netakaBhazilayi,
indvodza leyayitsetse indvodzakati yaBhazilayi wakaGileyadi,
yase ibitwa ngelibito lakhe.
62Laba bafunisisa imilandvo yemindeni yabo, kodvwa abazange bayitfole; ngaleso sizatfu abazange babalwa kanye nebaphristi, batsatfwa ngekutsi bangcolile ngekwemtsetfo. 63
Num. 27:21
Umbusi wabayala kutsi bangadli nome kunye kwalokudla kwekunikelwa, kuze kube nemphristi wekukhonta nge-Urimu neThumimu.“Urimu neThumimu” kwakutintfo letimbili letatisetjentiswa baphristi ekutfoleni intsandvo yaNkulunkulu, atatiwa kutsi tatinjani
64Sebabonkhe labancandzeka babeti-42 360, 65ngaphandle kwetisebenti letidvuna naletisikati letatiti-7 337; ngetulu kwabo bekunebahlabeli labadvuna nalabasikati lababengema-200. 66Babenemahhashi langema-736, neminyuzi lengema-245, 67nemakamela langema-435 kanye netimbongolo letatiti-6 720.
68Batsi nabefika endlini yaSimakadze eJerusalema, labanye baholi bemindeni bakhipha iminikelo yesihle ekwakhiweni kabusha kwendlu yaSimakadze lapho yayime khona. 69Banikela ngekwemandla abo esikhwameni salomsebenti, kwaba ngemakhilogremu labengaba ngema-500 egolide, nemakhilogremu labengaba ti-2 800 esiliva kanye netingubo tebaphristi letatilikhulu.
70Baphristi, nebaLevi, nebahlabeli, nabomahlalesangweni belithempeli kanye netisebenti bavele bacaba, bakha emadolobha abo kanye nalaba labanye bantfu, kanjalo nema-Israyeli lamanye ahlala emadolobheni awo.


text:
Sawfish
Imfishi Yelisaha
Ligama lemndeni lelatiwako
Sawfish (Imfishi yelisaha)
Ligama lesayensi
Pristidae
Linani
Ingemamitha lasikhombisa.
Kutiveta
Yindze, ipatalele, lisaha njenge mphumulo (imphumulo). Inhloko ipatalele. Umtimba ubukeka njengalowo washaka. Timphiko letisendzaweni lengaphansi phambili tinkhulu futsi tivulekile. Imphunga lokhanya kancane noma nsundvu lonalokumhlophe esiswini.
Satiso setintfo
Umndeni we Pristidae ufaka luhlobo lunye nemacembu etilwane letine. Bungoti bato busenkingeni. Ematinyo ayafana/ayalingana ngelinani. Ite lokuhluma ngasenhloko njenga shaka welisaha. Kwekuphefumula kungentasi kwendzawo lengetulu, njengemisebe. Titingela kusihlwa/ebusuku. Emacandza ayo achobosela ngekhatsi kwemtimba.
Letincane titalwa setivele tisesigabeni lesibhadlile. Kusuka kumatsatfu kuya kulasihlanu lamancane latalwa ngesikhatsi sinye. Lemphumulo lecinile lengatsi ngumlomo webantfwana uvalwe yimvilopho yerubber kwentela kuvikela lomake nakatalako.
Kudla kwato
Tidla tilwane letinemtimba lolula kanye naletinye tilwane letite imigogodla letiyaluka ngetulu kwemanti. Sebentisa ‘lisaha’ kutigubhela ngaphandle.
Kusakata
Tivela ngetinhlobo tonkhe tekushisa/tekubandza nasetindzaweni letinelwandle letishisako letisemhlabeni. Titfolwa eceleni kwematje kanye nasemifuleni levulekile. Tihlala emantini aselwandle kanye nasemantini lamasha/lahlobile.
Tilwane letatiwako
Dwarf sawfish (Imfishi yelisikela lemfisha) - Pristis clavate
Knifetooth sawfish (imfishi yelisaha lelitinyo lelingatsi ngumukhwa) - Anoxypristis cuspidate
Smalltooth sawfish (imfishi yelisaha yelitinyo lelincane) - Pristis pectinate


text:
21
Nawomi abenesihlobo sakhe lesasiselusendvo lwaka-Elimeleki. Lesihlobo sasicebe kakhulu futsi sihloniphekile; libito laso kwakunguBowazi. 2
23:22
Dut. 24:19
Ruthe, umMowabi, wakhuluma kuNawomi, watsi: “Kuncono ngihambe ngiye ensimini ngiyewukhwimita emvakwalowo lengingahle ngitfole kuye umusa.”
Nawomi waphendvula watsi: “Hamba, ndvodzakati yami.”
3Ngako-ke Ruthe wahamba wayawukhwimita emasimini emvakwebavuni. Kwenteka wangena ensimini leyayiyakaBowazi. Bowazi abewelusendvo lwaka-Elimeleki.
4Kwase kufika Bowazi aphuma eBhetlehema, wafike kubavuni watsi: “Simakadze akabe nani!”
Bamphendvula batsi. “Simakadze akakubusise!”
5Bowazi wabuta kulendvuna yebavuni watsi: “Wakabani lomakoti?”
6Lendvuna yamphendvula yatsi: “Lomakoti ungumMowabi, lofike naNawomi, aphuma eveni lakaMowabi. 7Ufike la kimi watsi: ‘Ngicela kukhwimita, ngilandzele bavuni.’ Kusukela ekuseni ngeluvivi seloku angene lapha ensimini solomane uyasebenta, uphumuphumule kancane emtfuntini.”
8Bowazi wakhuluma kuRuthe, watsi: “Lalela-ke, ndvodzakati yami, ungasacali kuyawukhwimita kulenye insimi, kodvwa namatsela kulamantfombatana ami lavunako. 9Wena ubukisise insimi lapho bavuna khona, bese uyabalandzela. Lamajaha ngiwayale kutsi angakutsintsi. Nase womile, ubonatsa kuletimbita letigcwaliswe ngulamajaha.”
10Ruthe wakhotsamisa buso bakhe, wabonga, watsi: “Kungani ngizuze umusa longaka kuwe nekutsi unginake kangaka ngiwetive?”
11Bowazi waphendvula watsi: “Sebangitjele konkhe lokwentele unyokotala, seloku kwafa indvodza yakho. Bangitjela nangekusuka kwakho kini, washiya uyihlo nenyoko, nelive lakini lemdzabu, weta esiveni lowawungasati. 12
36:7
57:1
91:4
Mat. 23:37
Shangatsi Simakadze angakunika umvuzo ngaloku lose ukwentile. Shangatsi Simakadze, Nkulunkulu wema-Israyeli, angakunika umvuzo lophelele, njengobe naku sewukhosele ngaphansi kwakhe nje.”
13Ruthe wamphendvula watsi: “Maye, ube nemusa kimi, mnumzane, ngobe sewungidvudvutile, wangikhulumisa ngemoya lomuhle mine ncekukati yakho, lite ngingesiye lomunye wetincekukati takho.”
14Nasekudliwa Bowazi wabita Ruthe watsi: “Kota lapha, utekudla nasi sinkhwa, usishibe ngeliwayini.” Ngako-ke wahlala kanye netisebenti, Bowazi wamnika imbasha; wadla waze wesutsa, kwadzimate kwasala. 15Watsi nakasukuma kuyawukhwimita, Bowazi wakhuluma nalamajaha, watsi: “Ruthe nibomyekela akhwimite nalapho kungakavunwa khona, ningamekhuti. 16Nibomhoshulela letinye titfungo atitsatse, ningamtsetsisi.”
17Ngako-ke Ruthe wachubeka wakhwimita, laze layawushona; watsi kube akubhule, kwaba ngemakhilogremu labengaba lishumi. 18Wakutsatsa wahamba nako waya ekhaya; wakhombisa uninatala sonkhe sivuno sakhe, waphindze wamnika nekudla lokwakusele ensimini nakadlako. 19Nawomi wabuta Ruthe watsi: “Lamuhla bewukhwimita kuphi? Bewusebenta kuphi? Ubusisiwe lowo muntfu lokunakile!”
Ruthe waphendvula watsi: “Lamuhla bengisebenta ensimini yemuntfu lekutsiwa nguBowazi.”
20
Nawomi watsi kumalukatane wakhe: “Shangatsi Simakadze lonemusa kulabaphilako nalabafile angambusisa.” Wachubeka watsi: “Lomuntfu usihlobo setfu sengati, ungulomunye walabo labafanele kusinakekela.”
21Ruthe wachubeka wakhuluma kuninatala, watsi: “Ngetulu kwaloko uphindze watsi angichubeke kukhwimita naletisebenti takakhe kuze kuphele kuvuna.”
22Nawomi waphendvula Ruthe, malukatane wakhe, watsi: “Kulungile-ke, ndvodzakati, kuncono ubuyele uyewusebenta kanye nalamantfombatana asensimini yakaBowazi; ngobe ensimini yalomunye bangahle bakuhluphe.” 23Ngako Ruthe wachubeka asebenta nalamantfombatana akaBowazi, baze bacedza kuvuna ibhali nakolo. Wachubeka kuhlala neninatala.


text:
41Emvakwekufa kwa-Ehudi, ema-Israyeli aphindza enta lokubi emehlweni aSimakadze. 2
1 Sam. 12:9
Ngako Simakadze wawanikela kuJabini, inkhosi yaseKhenani, labebusa eHasori. Indvuna yemphi yakhe kwakunguSisera, labehlala eHaroshethi Hagoyimu.Nome “eHaroshethi yebetive” 3Jabini abenetincola tensimbi letatingema-900; wabusa sive sema-Israyeli ngelulaka nangesihluku iminyaka lengema-20. Ema-Israyeli akhala acela lusito kuSimakadze.
4Debhora, umphrofethikati, umfati waLapidothi, abengumholi wema-Israyeli ngaleso sikhatsi. 5Nakateka emacala, abevamise kuhlala ngaphansi kwesihlahla seLisundvu laDebhora, emkhatsini weRama neBetheli, eveni letintsaba laka-Efrayimu; sive sema-Israyeli sasita kuye sitekwehlulelwa nguye emibangweni yaso. 6
Watfumela kutsi kubitwe Bharaki, umsa wa-Abinowami, eKhedeshi kulakaNaftali, walayeta kuye watsi: “Simakadze, Nkulunkulu wema-Israyeli, ukuyala utsi: ‘Hamba uyewutsatsa emadvodza lati-10 000 akaNaftali newakaZebuloni uwahole uye eNtsabeni iThabori. 7Ngitamuhunga Sisera, indvuna yemphi yaJabini, kanye netincola nemabutfo akhe emphi kutsi aye emfuleni iKhishoni, ngimniketele esandleni sakho.’ ”
8Bharaki wamphendvula watsi: “Ngitakuya nangabe nawe utawuhamba nami; kodvwa nangabe awuhambi nami, ngingeke ngiye.”
9Debhora watsi: “Kulungile, ngitawuhamba nawe, kodvwa ngenca yaloko ludvumo lungeke lube lwakho, ngobe Simakadze utawunikela Sisera esandleni semfati.” Ngako Debhora wahamba naBharaki baya eKhedeshi, 10lapho efike wabita boZebuloni naNaftali. Abelandzelwa ngemadvodza lati-10 000, naDebhora wahamba kanye nabo.
11
Khu. 1:16
Hebere, umKheni, abesatehlukanisile nesive semaKheni, situkulwane sakaHobabi, umkhwenyewaboMosi, wayakumisa lithende lakhe eceleni kwesihlahla lesikhulu eveni laseSananimu eceleni kweKhedeshi.
12Batsi kube bamtjele Sisera kutsi Bharaki, umsa wa-Abinowami, sewukhuphukele eNtsabeni iThabori, 13Sisera wabutsa tincola takhe tensimbi letatingema-900 nawo onkhe emadvodza, esuka eHaroshethi HagoyimuNome “eHaroshethi yebetive” aze efika emfuleni iKhishoni.
14Debhora wakhuluma kuBharaki, watsi: “Sukuma uhambe, lamuhla ngilo lilanga lapho Simakadze anikela Sisera esandleni sakho. Simakadze akahambi embikwakho yini?” Ngako Bharaki wehla eNtsabeni iThabori alandzelwa ngemadvodza lati-10 000. 15
Kwatsi ekuhlaseleni kwaBharaki Simakadze wasanganisa wabhubhisa Sisera kanye netincola takhe temphi, nemabutfo akhe, ngelusiko lwenkemba. Sisera washiya incola yakhe, wabaleka ngetinyawo. 16Kodvwa Bharaki wacosha tincola kanye nayo yonkhe imphi, waze wayawufika eHaroshethi Hagoyimu.Nome “eHaroshethi yebetive” Onkhe emabutfo aSisera awa ngelusiko lwenkemba, kwabate ngisho namunye lowaphunyuka.
17Noko Sisera yena wabaleka ngetinyawo, waze wayawungenisa ethendeni lakaJayeli, umfati waHebere, umKheni, ngobe kwakunebudlelwane emkhatsini waJabini, inkhosi yaseHasori, nelusendvo lwakaHebere, umKheni.
18Jayeli waphuma wahlangabeta Sisera, wafike watsi kuye: “Wota nkhosi yami, ngena ngekhatsi, ungesabi.” Ngako Sisera wangena ethendeni lakhe, Jayeli wambonya ngengubo yekulala.
19Wakhuluma kuJayeli, watsi: “Ngomile, ngicela mane unginatsise emanti.” Wagwabula ingula yelubisi wamnatsisa, wabuye wamgubhetela.
20Sisera wakhuluma kulomfati, watsi: “Mani emnyango welithende; nakukhona lofikako akubute kutsi ukhona yini umuntfu lokhona lapha ngekhatsi, ubotsi: ‘Kute.’ ”
21Kodvwa Jayeli, umkaHebere, wesuka watsatsa sikhonkhwane selithende kanye nesandvo, wamnyonyobela ngesikhatsi asetumekile alele. Wafike wamphisela ngalesikhonkhwane enhlafunweni, saze sayawuphumela emhlabatsini; kwaba kufa kwaSisera njalo loko.
22Bharaki wefika acosha Sisera, Jayeli waphuma wamhlangabeta, wafike watsi: “Wota, ngitekukhombisa lendvodza loyifunako.” Ngako wangena kanye naye. Wabona Sisera alele nesikhonkhwane selithende enhloko yakhe, afile.
23Ngalelo langa Nkulunkulu wancoba Jabini, inkhosi yemaKhenani, wamehlisa embikwema-Israyeli. 24Sandla sema-Israyeli sacina saba nemandla etikwaJabini, inkhosi yemaKhenani, ema-Israyeli, aze ambhubhisa amcedza.


text:
281
Dut. 26:18
“Nanimlalela ngalokuphelele Simakadze Nkulunkulu wenu, nigcine yonkhe imiyalo yakhe lengininika yona lamuhla, Simakadze Nkulunkulu wenu uyakuniphakamisa ngetulu kwato tonkhe tive temhlaba. 2Tonkhe letibusiso tiyakwehlela etikwenu tinilandzele, nanilalela Simakadze Nkulunkulu wenu.
3“Niyakubusiswa emadolobheni enu, nibusiseke nasemasimini enu.
4“Sitselo sesisu senu siyawubusiswa, nesivuno selive lenu, nemazinyane etifuyo, nemankhonyane emihlambi yenu, nemazinyane etimvu tenu newetimbuti tenu.
5“Libhasikidi lenu liyawubusiswa kanye nendishi yenu yekubhucela inhlama.
6
“Niyawubusiswa naningena, nibusiswe nome niphuma.
7“Simakadze uyakwenta kutsi titsa tenu letinivukelako nitehlule. Tiyawuviva titenihlasela, tita ngayinye indlela; kodvwa nase niticosha, tiyawubaleka ngetindlela letisikhombisa.
8“Simakadze uyakwehlisela sibusiso etikwetincolobane tenu nasetikwako konkhe leniyawukwenta ngetandla tenu. Simakadze Nkulunkulu wenu uyawunibusisa kulelo live lanipha lona.
9
Dut. 7:6
“Simakadze utanenta nibe sive sakhe lesingcwele, njengobe anetsembisa ngesifungo, nanigcina imiyalo yaSimakadze Nkulunkulu wenu, nihambe ngetindlela takhe. 10Tive tonkhe temhlaba tiyawubona kutsi nibitwa ngelibito laSimakadze, bese tiyanesaba. 11
Simakadze uyawunipha inala yemnotfo lomkhulu nibe nebantfwana, andzise nemihlambi yetifuyo tenu kanye netitselo temhlaba wenu kulelo live lafunga ngalo kubokhokho benu kutsi utanipha lona.
12
15:6
“Simakadze uyawuvula emazulu, incolobane yakhe yengcebo, anise imvula eveni lenu ngesikhatsi lesifanele, abusise yonkhe imisebenti yetandla tenu. Niyakwebolekisa etiveni letinyenti, kodvwa nine aniyikweboleka ngisho nakusinye sato. 13Simakadze uyawunenta nibe yinhloko ningabi ngumsila. Naniyigcinile yonkhe lemiyalo yaSimakadze Nkulunkulu wenu, lena lenginiyala ngayo lamuhla, niyilandzele ngekucophelela, niyakuhlala njalo nibaholi, aniyiwuze nibe ngaphansi. 14Ningaphambuki ngisho nakumunye nje walemiyalo lengininika yona lamuhla, ngesekudla nome ngesancele ngekulandzela labanye bonkulunkulu nikhonte bona.”
15
Sil. 2:17
Dan. 9:11
Mal. 2:2
“Kodvwa nangabe ningamlaleli Simakadze Nkulunkulu wenu, ningayilandzeli ngekucophelela yonkhe lemiyalo yakhe netimiso takhe lengininika tona lamuhla, tonkhe leticalekiso tiyawukwehlela etikwenu tinehlule:
16“Niyawucalekiswa emadolobheni, nicalekiswe nasemasimini enu.
17“Libhasikidi lenu nendishi yenu yekubhucela inhlama kuyawucalekiswa.
18“Intalo yesisu sakho iyawucalekiswa, nesivuno selive lakho, nemankhonyane emihlambi yetinkhomo takho, nemazinyane emihlambini yetinkhomo takho, nemazinyane emihlambini yetimvu takho.
19“Uyawucalekiswa nawungena, ucalekiswe nome uphuma.
20“Simakadze uyakwehlisela ticalekiso etikwakho, nekudzidzeka, nekusoleka kuko konkhe loyawubeka sandla sakho etikwakho, uze ubhubhe uphele masinyane ngenca yebubi lobentile ngekutsi umshiye.NgesiHebheru “ungishiye” 21Simakadze uyawunishaya ngesifo lesibulalanako, aze anicedze kulelo live leningena kulo kuyakulidla. 22
Hag. 2:18
Simakadze uyawunishaya ngetifo letibulalanako naletingelapheki, nangemikhuhlane kanye nangekushisa lokucacabukisa sikhumba; uyakunitfumelela somiso semoya loshisako nesikhutsa. Letintfo tiyakunihlasela niphele nya. 23
Dut. 11:17
Sibhakabhaka lesingetulu kwetinhloko tenu siyawufanana nelitfusi, bese kutsi umhlaba longaphansi kwetinyawo tenu ufanane nensimbi. 24Simakadze uyawugucula imvula yelive lenu ibe yintfutfu nelutfuli, kuyakwehla esibhakabhakeni uze uphele.
25
24:9
29:18
34:17
2 Khr. 29:8
“Simakadze uyakunenta nehlulwe titsa tenu. Niyakuta kuto nitetihlasela ngendlela yinye, kodvwa niyawubaleka seninhlanhlatsela niphume ngetindlela letisikhombisa; niyawuba yintfo yekwesatjiswa emkhatsini wayo yonkhe imibuso emhlabeni. 26Tidvumbu tenu tiyawuba kudla kwato tonkhe tinyoni tesiganga netilwane temhlaba; kuyawubate nalotetfusako. 27
Dut. 7:15
Simakadze uyakunishaya ngematfumba aseGibhithe, nangetimila, nangetilondza letincincako, nangelukhwekhwe lolulumako leningasoze nelapheke kuto. 28
Simakadze uyakunishaya ngekuhlanya, nangebumphumphutse, nangekusangana kwengcondvo. 29Kuyawutsi emini kala bha, niphumphutse indlela njengemphumphutse ebumnyameni. Aniyiwuphumelela kuko konkhe lenikwentako, imihla ngemihla niyawube nicindzetelekile, niphangwe, kubete nalonephulako.
30
“Uyakushaywa ngekutsi wetsembise intfombi kusuke lenye indvodza iyidlwengule. Uyawukwakha indlu, kodvwa ungahlali kuyo. Uyawulima sivini, kodvwa ungafinyeleli ekudleni emagelebisi aso. 31Inkhabi yakho iyawugwazwa emehlweni akho, kodvwa wena awuyikudla lutfo lwayo. Imbongolo yakho iyawutsatfwa kuwe ngendluzula ingaphindzi ibuyiselwe kuwe. Imvu yakho iyawuphiwa sitsa sakho, kute naloyakukusindzisa. 32Emadvodzana nemadvodzakati enu ayawutsatfwa aniketelwe kuletinye tive, nine niyawugugelwa ngemehlo solomane niwagolotele imihla ngemihla, ningasenamandla ngisho newekuphakamisa sandla. 33
Sive leningasati siyawufika sidle titselo nesivuno selive lenu. Aniyikuba nalutfo, kodvwa niyawucindzetelwa ngelulaka onkhe emalanga ekuphila kwenu. 34Loko leniyawukubona ngemehlo enu kuyawunihlanyisa. 35Simakadze uyawushaya emadvolo enu nemilente yenu ngematfumba labuhlungu nalangeke elapheke, layawubhidlika kusukela esitsendzeni selunyawo kuyewufika etinweleni tenhloko.
36“Simakadze uyawunicosha kanye nenkhosi yenu lenitibekele yona, niye esiveni leningasati nine kanye naboyihlomkhulu. Ngulapho niyawufike nikhonte labanye bonkulunkulu khona, bonkulunkulu labentiwe ngetigodvo nangematje. 37
Jer. 25:9
Niyawuba yintfo leshacisa lugogo, nentfo yekwedzelelwa neyekuphukutwa emkhatsini wato tonkhe tive leniyawube nisakatelwe kuto nguSimakadze.
38
Hag. 1:6
“Niyawuhlanyela inhlanyelo lenyenti kabi emasimini enu, kodvwa niyawuvuna sivuno lesincane, ngobe sikhonyane siyawutidla tonkhe leto tilimo. 39Niyawuhlanyela tivini nitihlakule, kodvwa aniyikulinatsa liwayini lato, nemagelebisi ato aniyikuwabutsa, ngobe ayawudliwa ngumgundatjani. 40Niyawuba netihlahla temncumo yonkhe indzawo kulelive lenu, kodvwa aniyikuwasebentisa emafutsa ato, ngobe letitselo tato tiyawuhhohloka. 41Niyawuba nemadvodzana nemadvodzakati, kodvwa akayiwuhlala nani, ngobe ayawutfunjwa. 42Emabulo esikhonyane ayawusibekela tonkhe tihlahla tenu netivuno telive lenu.
43“Betive labahlala emkhatsini wenu bayawukhula ngetulu kwenu baye ngekuya benyuka, kodvwa nine niyawushona phansi, niye ngekuya, nehle. 44Bayawuba nemali yekuneboleka, kodvwa nine nibete leningabeboleka yona; bayawuba tinhloko, kodvwa nine niyawuba ngumsila.
45“Tonkhe leticalekiso tiyawunehlela, tinilandzele tize tinehlule tinibhubhise, ngobe anizange nimlalele Simakadze Nkulunkulu wenu ngesikhatsi aniyala kutsi niyigcine imiyalo kanye netimiso takhe. 46Tiyakuba sibonakaliso nesimangaliso kini nasetitukulwaneni tenu phakadze naphakadze. 47Njengobe ningazange nimkhonte Simakadze Nkulunkulu wenu ngenjabulo nangekutsakasa ngesikhatsi senu senala, 48ngako-ke ekulambeni nasekomeni, ekudzikiteni nasebuphuyeni benu niyawukhonta titsa tenu Simakadze latitfumele kini. Uyakunetfwesa lijoko lensimbi etintsanyeni tenu, aze anibhubhise.
49
6:22
“Simakadze uyawuletsa sive lesiyawumelana nani, lesisuka khashane, emaphetselweni emhlaba sinihlwitse njengelusweti lolundizako, sive lesikhuluma lulwimi leningalwati, 50
5:12
sive lesesabekako nalesinelunya, lesingabahloniphi bantfu labadzala nalesingenamunyu nebantfwana. 51Letitsa tiyawushwabudzela tifuyo tenu letisetincane, netitselo telive lenu, nize nibhubhe. Atiyikunishiyela mabele neliwayini lelisha, nemafutsa, nome nguliphi litfole lenkhomo nome lizinyane lemvu nome lembuti, nize nibhujiswe. 52Tiyawuvimbetela onkhe emadolobha lasaseveni lenu, kuze kuwe naletibondza letindze lenetsembele kuto. Tiyawuvimbetela onkhe emadolobha laseveni lenu Simakadze Nkulunkulu lanipha lona.
53
Sil. 2:20
4:10
“Ngenca yekuhlushwa leniyawuletselwa kona titsa tenu ngesikhatsi tinivimbetela niyakudla titselo tetisu tenu, inyama yemadvodzana nemadvodzakati enu Simakadze Nkulunkulu wenu lanipha wona. 54Ngisho nendvodza lenesisa neluvelo kakhulu kunani nonkhe iyawuba neliso lelibi kumnakabo nakumfati wayo lemtsandzako nakubantfwabayo labayawube basasele basaphila, ngobe ibashiyile. 55Ingeke iphe ngisho namunye licashana nje lalenyama yebantfwabayo leyiyawube iyidla. Sizatfu kuyawube sekunguloko kuphela lokuyawube kusasele ngenca yekuhlushwa titsa tenu ngesikhatsi tivimbetele emadolobha enu onkhe. 56Kanjalo nemfati lonesisa neluvelo kunani nonkhe, loneluvelo nesihawu kangangekutsi angeke asaze alubeke lunyawo lwakhe emhlabatsini, uyawuvundza indvodza yakhe layitsandzako nemadvodzana nemadvodzakati akhe, 57
Sil. 4:10
nesidzandzane sakhe lesiphuma esiswini sakhe nebantfwabakhe labatele, ngobe ahlose kubadla ngasense ngesikhatsi sekuvinjetelwa nekujabhiswa leniyakwehliselwa kona titsa tenu emadolobheni enu.
58“Naningawalandzeli ngekunakekela onkhe emavi alomtsetfo labhalwe kulencwadzi, ningalihloniphi nalelibito lenkhatimulo lebabatekako, lelitsi: Simakadze Nkulunkulu wenu, 59Simakadze uyawunehlisela tinhlupho letesabekako, atehlisele ngisho nakubantfwabenu tinhlupho letimatima naletingapheli, letibuhlungu nekugula lokungenawuncamuka.
60“Uyakwehlisela kini tonkhe tifo taseGibhithe lenanitesaba kakhulu, tiyawunamatsela kini tingesuki. 61Ngetulu kwaloko Simakadze uyakwehlisela kini yonkhe inhlobo yemikhuhlane netehlakalo ngisho naletingakabhalwa kulencwadzi yemtsetfo, nize nibhubhe niphele nya.
62
10:22
“Nine lenanibanyenti ngangetinkhanyeti tesibhakabhaka niyawusala seniyingcosana, ngobe ningakamlaleli Simakadze Nkulunkulu wenu. 63
Njengobe kwamjabulisa Simakadze kutsi aniphumelelise nandze nibe banyenti ngesibalo, kuyawumjabulisa futsi kutsi anibhidlite ninciphe nize niphele. Niyawuzishulwa kulelo live leningena kulo kutsi libe lenu.
64
“Simakadze uyakunisakatela emkhatsini wato tonkhe tive, kusuka ngala kwemhlaba kuye ngale kwawo. Lapho-ke niyawukhonta labanye bonkulunkulu labentiwe ngelugodvo, nangelitje, leningazange senibati nine ngisho nabokhokho benu imbala. 65Emkhatsini waleto tive aniyikuba nako kuthula nendzawo yekuphumuta tinyawo tenu. Lapho Simakadze uyakuninika khona ingcondvo leshisekelako nemehlo lakhatsele ngekulangatelela, nenhlitiyo ledzangele. 66Niyawuhlala netfuka tanya siphelane, nigcwale kwesaba busuku nemini ningenasiciniseko ngelikusasa lemphilo yenu.
67“Ekuseni niyawufisa kungatsi ngabe kusebusuku, ebusuku nifise kungatsi ngabe ngusekuseni, ngenca yeluvalo loluyawube lusetinhlitiyweni tenu nangenca yaloko leniyawube nikubona ngemehlo enu. 68
Simakadze uyawunincandzekisa ngemikhumbi nibuyele eGibhithe, ngendlela lengangetsembise kutsi ningeke niphindze nibuyele ngayo. Lapho-ke niyawutinikela nine matfupha kutsi nibe yindali etitseni tenu kutsi tinitsenge nibe tigcili netigcilikati tato, kodvwa kute loyawunitsenga.”


text:
Hawkfish
Ligama lemndeni lelatiwako
Hawkfish
Ligama lesayensi
Cirrhitidae
Linani
Ingangemashumi lamatsatfu, silinganiso silishumi nesihlanu semasentimitha.
Kutiveta
Inemtimba lomudze nenhloko kanye nencenye yemtimba lesemkhatsini wentsamo lenkhulu kunalenye incenye yemtimba. Imigca lengasemabeleni/esifubeni tisidudlanyana kunaletijwayelekile. Empliti lasemgobeni welitsambo lelisemuva. Libala lihluka kusuka kulelimhlophe nalelibovu kuya kuluphuti nalelinsundvu. Letinye tinemabala noma emalayini ngetulu kwemtimba.
Satiso setintfo
Umndeni we Cirrhitidae ufaka tinhlobo letiyimfica kanye netilwane letimashumi lamatsatfu nakubili. Titfolwa tiphumule ngetimphiko tato ematjeni, njengemahawks. Timphiko tangephansi ticinile futsi tingabamba lapho kuhwaya khona. letinsikati tingashintja tibetindvuna uma lenemandla/lenkhulu ishona. Tisakateke kakhulu emantini lavulekile emifula/elwandle.
Kudla Kwato
Tidla timfishi letincane, tinkhala, emashrimps kanye naletinye tilwane tasemantini.
Kusakata
Tivela ngetinhlobo tekushisa/tekubandza naselwandle lolusendzaweni leshisako mhlaba wonkhe.
Tilwane letatiwako
Freckled hawkfish - Paracirrhites forsteri
Longnose hawkfish - Oxycirrhites typus
Horseshoe hawkfish - Paracirrhites arcatus


text:
Pipefish
Timfishi Teliphayiphi
Ligama lemndeni lelatiwako
Timfishi teliphayiphi
Ligama lesayensi
Syngnathinae
Linani
Ingangemasentimitha lamashumi lasitfupha, silinganiso silishumi nakunye emasentimitha.
Kutiveta
Yindze, incama, inemtimba lofana newenyoka lonemphumulo lendze nemlomo londzawonye. Ineluphiko lunye lolusemuva/ngetulu. Luncane, luyindingilizi loluphiko loluseceleni/ lolusamsila. Lining lematsambo lamaguludla lelivala umtimba wonkhe. Libala lihlukile kakhulu. Letinye tilwane tingaba nelibala lelikhanya kakhulu lelinabovu, mtfubi kanye nelibhande leliluphuti.
Satiso setintfo
Lomndeni we Syngnathinae lofaka tinhlobo letimashumi lamabili nakutsatfu kanye nemacembu etilwane letilikhulu nemashumi lamabili. Ngumndeni wemahhashi aselwandle. Luphiko lolusemuva/ngetulu listjentiswa nakulungiselelwa lutfo/kuchubela intfo phambili. Tisebentisa kumunya kancane natibamba inyamatane/lesinye silwane.
Letindvuna tinesipatji sekugcina noma indzawo yesipontji lapho emacandza atalelwa khona, afukanyelwe phindze agcinwe khona kuze kufike sikhatsi sekuchobosela. Letinye tikhulile ngalokugcwele bese letinye tingenela sigaba setibungu.
Kudla kwato
Tidla tilwane letincane letite imigogodla.
Kusakata
Tivela ngatotonkhe tinhlobo tekushisa/tekubandza nasetindzaweni letinelwandle letishisako mhlaba wonkhe.
Tilwane letatiwako
Black breasted pipefish (Imfishi yeliphayiphi lemnyama lenemabele) - Corythoichthys nigripectus
Cleaner pipefish (Imfishi lehlobisa liphayiphi) - Doryrhamphus janssi
Ornate ghost pipefish - Solenostomus paradoxus


text:
Fusiliers
Ligama lemndeni lelatiwako
Fusiliers
Ligama lesayensi
Caesionidae
Linani
Ingemashumi lasitfupha emasentimitha, bese silingasino sengemashumi lamatsatfu emasentimitha.
Kutiveta
Isandingilizi, imisekwentfo lendze, umtimba wato ucondzile, uyangekuncipha ngasekugcineni (fusiform). Umsila wayo uyahhuka kakhulu. Imisila ngalesinye sikhatsi ibanelibala lelehlukile noma licashata kuwo. Ivame kubangusiliva loluhlata sasibhakabhaka lonelibala lelimtfubi noma emalayini laluhlata sasibhakabhaka. Ngalesinye sikhatsi imunyama kulesisila.
Satiso Sebantfu Bonkhe
Umndeni we Caesionidae ufaka tinhlobo letine kanye nemacembu lamashumi lamabili. Tihlobene kakhulu netimfishi letibovu, kepha tijwayele kudla tilwane letincane letindanda emantini letinemihlatsi lekhulako (can extend). Tidla ngemacembu lamakhulu ematjeni asemantini etindzaweni letinetilwanyana letindanda emantini. Titfolwa emantini lavulekile njengaselwandle noma emifuleni.
Kudla kwato
Tidla tilwanyana letincane letindanda ngetulu kwemanti.
Kusakata
Tivela ngatotonkhe tinhlobo tekushisa/kubandza kanye nasetindzaweni letishisako letinelwandle mhlaba wonkhe.
Tilwane letatiwako
Neon fusilier - Pterocaesio tile
Blue and gold fusilier - Caesio caerulaureu
Twinstripe fusilier - Pterocaesio marri


text:
1. LICINISO LEKUCALA
NKULUNKULU UYAKUTSANDZA FUTSI UKUBEKELE LIPULANI LELIMANGALISAKO NGEMPHILO YAKHO.
LUTSANDVO LWANKULUNKULU
Nkulunkulu walitsandza live kakhulu kangangekutsi wadzimate wanikela ngeNdvodzana yakhe lekukuphela kwayo, kute kutsi nome ngubani lokholwa ngiyo angabhubhi, kodvwa abe nekuphila lokuphakadze. (Johane 3:16)
LIPULANI LANKULUNKULU
Mine ngitele kwehutsi bantfu babe nekuphila, babe nako kuphuphume. (Johane 10:10).
Akusibo bonkhe labayiphilako lemphilo lephuphumako ngobe...
2. LICINISO LESIBILI
UMUNTFU WONILE FUTSI WEHLUKENE NANKULUNKULU, NGAKO-KE AKALWATI LUTSANDVO LWANKULUNKULU NELIPULANI LAKHE NGEMPHILO YAKHE.
UMUNTFU WONILE
Bonkhe bantfu bonile, bakhashane kakhulu nenkhatimulo yaNkulunkulu. (Roma 3:23)
Umuntfu bekadalelwe kutsi abe ngumngani waNkulunkulu, kodvwa umuntfu wakhetsa kuhamba ngeyakhe indlela, ngako-ke libhayibheli likubita ngekutsi sono.
UMUNTFU WEHLUKENE NANKULUNKULU
Inkhokhelo yesono kufa; kodvwa sipho semusa saNkulunkulu sikuphila lokuphakadze ngaKristu Jesu; Inkhosi yetfu. (Roma 6:23)
Nkulunkulu ungcwele, umuntfu usoni. Kunemkhatsi lomkhulu phakatsi kwaNkulunkulu nemuntfu. Umuntfu utama ngayo yonkhe indlela kususa lomkhatsi kute bahlangane naNkulunkulu. Utama kuphila imphilo lenhle ngekuya esontfweni, kusita labahluphekako, kodvwa konkhe loku akusiti ngalutfo.
Liqiniso lesitsatfu ngilo lodvwa lelisinika impenavulo kulenkinga
3. LICINISO LESITSATFU
JESU KRISTU NGUYE YEDVWA INDLELA LESINGAFIKA NGAYO KUNKULUNKULU. YENA WASIFELA. NGAYE UNGAMATI NKULUNKULU NELUTSANDVO LWAKHE, KANYE NELIPULANI LAKHE NGEKUPHILA KWAKHO.
WAFA WAPHINDZE WAVUKA KULABAFILE
Emvakwekuhlupheka kwakhe kwaphela emalanga langemashumi lamane avukile ekufeni. Wativeta kubo ngetindlela letinyenti letaticinisa ngalokungangabateki kutsi uyaphila; wabonwa ngabo akhuluma kubo ngembuso waNkulunkulu. (Imisebenti yebaPhostoli 1:3)
NGUYE YEDVWA LOYINDLELA
Jesu watsi kuye: "Mine ngiyindlela, neliciniso, nekuphila. Kute longeta kuBabe nakangeti ngami." (Johane 14:6)
Nkulunkulu usivalile lesikhala lesihlukanisa tsine naye, ngekutfumela iNdvodzana yakhe Jesu Kristu, kutsi itekusifela esiphambanweni.
Akukeneli kwati lamaciniso lamatsatfu kuphela.
4. LICINISO LESINE
SIFANELE KUTSI KUBE NGULOYO NALOYO AMEMUKELE JESU KRISTU ABE YINKHOSI NEMSINDZISI WAKHE KUTSI SILWATI LUTSANDVO LWANKULUNKULU NELIPULANI LAKHE NGEKUPHILA KWETFU.
SIFANELE KUMEMUKELA KRISTU NGEKUKHOLWA
Kepha bonkhe labamemukela, ngekukholwa egameni lakhe, wabapha emandla ekutsi babe bantfwana baNkulunkulu. (Johane 1:12)
Empeleni kusindziswa kwenu ngekukholwa kuya ngemusa, futsi loko akuveli kini, sipho nje saNkulunkulu. Loko akuveli ngemisebenti, funa babekhona labatibongako. (Basefesu 2:8,9)
KRISTU SIMEMUKELE NGEKUMMEMA KUTSI ANGENE ETIMPHILWENI TETFU
Lalela la, ngime emnyango ngiyanconcotsa: nangabe umuntfu eva livi lami; avule umnyango, mine ngitawungena kuye, ngidle naye, naye adle nami. (Sembulo 3:20).
Nguyiphi inhlitiyo lemele imphilo yakho na?
Nguyiphi inblitiyo lofisa futsi longatsandza kutsi kube ngiyo lemele imphilo yakho na?
Loku lokulandzelako kuchaza kutsi ungamemukela kanjani Kristu
UNGAMEMUKELA KRISTU KHONA NYALO
Mcele kutsi akwentele loko lekakutsembisile. Yena unaka kakhulu lokufiswa yinhlitiyo yakho kunalokushoko ngemlomo wakho ungakhuleka ngalendlela lelandzelako.
"Nkhosi Jesu, ngiyakudzinga. Kadze ngitiphatsele mine imphilo yami, ngaloko ngonile kuwe. Ngiyabonga kutsi ungitsetselele tono tami. Ngena emphilweni yami uyibuse. Ngente ngibe nguloko lotsandza kutsi ngibe nguko."
Ngabe lomthandazo usho kona yini loko, lokufiswa yinhlitiyo yakho?
Nangabe usho kona, wuthandaze nyalo, Kristu utawungena emphilweni yakho njengekwetsemba kwakho.
UNGATI KANJANI KUTSI KRISTU SEWUSEMPHILWENI
Sewumemukele yini Kristu kutsi angene emphilweni yakho na?
Ngekwesetsembiso sakhe lesitfolakala kuSembulo 3:20, ukuphi Kristu? Utsite utawungena emphilweni yakho. Angakuyenga yini?
Wati ngani kutsi Nkulunkulu sewuwuphendvulile umthandazo wakho? (ngekwetsemba Nkulunkulu neLivi lakhe)
LIBHAYIBHELI LIBATSEMBISA KUPHILA LOKUPHAKADZE BONKHE LABAMEMUKELAKO KRISTU (I Johane 5:11-13)
Mbonge Nkulunkulu ngetikhatsi tonkhe ngekutsi Kristu usemphilweni yakho. Ushito kutsi angeke akushiye nanini (Emahebheru 13:5). Ungati kutsi Kristu usemphilweni yakho nekutsi unekuphila lokuphakadze ngenca yesitsembiso sakhe.
Sitawutsini ngemizwa
UNGAHAMBI NGEMIZWA
UmKristu uphila ngekukholwa Nkulunkulu naloko lakushoko eBhayibhelini.
Setsembiso saNkulunkulu ngusona siligunya letfu.
Lomfanekiso wemoto ukhombisa liciniso lelibhayibheli, kukholwa nemizwa kutsi kusebenta kanye emphilweni yakho yebuKristu.
- Liciniso linemandla ekusihola.
- Sihlanganiswa nemandla eliciniso ngekukholwa.
- Sisalalela liciniso, imizwa yetfu ilandzela ngendlela lengiyona yona.
- Setsemba Nkulunkulu neliciniso lakhe, hhayi imizwa yetfu.
NYALO LOSEWUMEMUKELE KRISTU
Ngesikhatsi umamukela Kristu tinyenti tintfo letentekako:
- Kristu ungena emphilweni yakho (Sembulo 3:20, kubaseKholose 1:27)
- Tono takho titsetselwe (KubaseKholose 1:14)
- Sewungumtfwana waNkulunkuiu (Johane 1:12)
- Sewutawucala kulati lipulani laNkulunkulu nenhloso yakhe ngemphilo yakho (Johane 10:10)
Ucabanga kutsi ikhona yini intfo lengenteka lencono kunekwemukela Kristu?
Ungatsandza kubonga Nkulunkulu ngemthandazo nyalo ngaloko lakwentele kona?
Kubonga Nkulunkulu kukhombisa kukholwa kwakho.
Asikhuleke.
UNGAKHULA KANJANI EMOYENI
NjengemKristu kudzingeka kutsi ukhule.
Letincomo letilandzelako tingakusita.
- Thandaza kuNkulunkulu onkhe emalanga (Johane 15:7)
- Fundza livi laNkulunkulu onkhe emalanga (Tento 17:11 )
- Fakazela Kristu ngemphilo nangalokukhulumako (Matewu 4:19 na Johane 15:8)
- Tsemba Nkulunkulu kuyo yonkhe intfo lecondzene nekuphila kwakho (1 Phetro 5:7)
- Vumela Nkulunkulu kutsi akuhole aphindze akunike emandla ekuphila ngekufakaza kwakho (BaseGalathiya 5:16,17 Imisebenti yabaPhostoli 1:8)
LIBANDLA LIBALULEKILE
Tikhuni tivutsa kahle uma tihlanganisiwe, kodvwa uma ukhipha lesinye sivutsa usibeka eceleni siyacisha. Naweke njengelikholwa ungeke uyiphile imphilo yekukholwa nangabe ungakatihlanganisi nalamanye emakholwa.
Kubalulekile kutsi utihlanganise nalabanye bantfu lase bamemukele Jesu Kristu kutsi abe yiNkhosi neMsindzisi wabo.
Kufanele uye ebandleni lapho bantfu bakholwa kutsi libhayibheli liliciniso, futsi lapho Jesu Kristu ahlonishwa aphindze alalelwe khona. (kumaHebheru 10:25)


text:
Libandla lemaWeseli
Libandla lemaWeseli[hlela | edit source]
Leli libandla lelisabalele umhlaba wonkhe lelasungulwa eNgilandi nguJohn Wesley nemnakabo Charles Wesley kanye nalabanye labebanelicembu letifundvo telibhayibheli.
Umlandvo
Loku losekulibandla lelikhulu kwacala ngesikhatsi Charles Welsey kanye nebangani bakhe labefundza nabo bacala kwenta tifundvo telibhayibheli, kuvakashela labagulako nalabasemajele babaphe umkhuleko. Ngekuhamba kwesikhatsi bamema naJohn Wesley kwekutsi abajoyine.
Lelicenjana bantfu baletsa emabito lamanyenti emkhatsini wawo bekukhona naleli lelitsi: Methodists lokusho kutsi bebabantfu labebenta tintfo ngendlela lehlelekile. lelicembu laya ngekuya likhula liba likhulu kepha belisolo lingephasi kwelibandla lemangisi i-Anglican. Loku kwabanga tinkhinga ngoba libandla lemangisi alifunanga kunika John Wesley bafundzisi yena wabona kuncono kwekutsi atigcobele bakhe bafundzisi. kepha yena Joni Weseli nemnakabo Charles baze bashona solo bangemalungu elibandla laseNgilandi. luchekeko lucale emva kwabo.


text:
11
1 Khos. 2:26
Emavi aJeremiya, umsa waHilkiya, lomunye webaphristi base-Anathothi, eveni lakaBhenjamini. 2
Livi laSimakadze lefika kuye emnyakeni weli-13 wekubusa kwaJosaya, umsa wa-Amoni, inkhosi yakaJuda; 3
24:17
25:8,11
2 Khr. 36:10
labuye lefika futsi ngesikhatsi sekubusa kwaJehoyakimu, umsa waJosaya, inkhosi yakaJuda, kwaze kwaba yinyanga yesihlanu emnyakeni weli-11 wekubusa kwaSedekiya, umsa waJosaya, inkhosi yakaJuda, ngesikhatsi sekutfunjwa kwebantfu baseJerusalema.
4Livi laSimakadze lefika kimi, latsi: 5
Gal. 1:15
“Ngisengakakubumbi esitalweni senyoko ngakwati,“ngakwati” nome “ngakukhetsa” watsi usengakatalwa, ngavele ngakwehlukanisela; ngakubeka kutsi ube ngumphrofethi etiveni.”
6
6:12
Mine ngaphendvula ngatsi: “Awu, Nkhosi Simakadze, mine angikwati kukhuluma; ngisengumntfwana.”
7Kodvwa Simakadze wakhuluma kimi, watsi: “Ungasho kutsi, ‘ngisengumntfwana.’ Kufanele uhambe uye kubo bonkhe bantfu lengikutfuma kubo, ufike usho loko lengikutfuma kona. 8
Josh. 1:5
Ungabesabi, ngobe mine nginawe, futsi ngiyawukuphephisa,” kusho Simakadze.
9
Simakadze wase welula sandla sakhe watsintsa umlomo wami, watsi kimi: “Manje-ke, sengifake emavi ami emlonyeni wakho. 10
18:7,9
31:28
2 Khor. 10:4
Buka la, lamuhla ngikubeka etikwetive nasetikwemibuso kutsi usiphule ubuye uhhihlite; ubhidlite ubuye uketule, nekutsi wakhe ubuye uhlanyele.”
11Livi laSimakadze lefika kimi, latsi: “Jeremiya, ubonani?”
Mine ngaphendvula ngatsi: “Ngibona ligala lesihlahla se-alimondi.”
12Simakadze wakhuluma kimi, watsi: “Ubone kahle impela, ngobe ngicapheleNgesiHebheru ligama lelitsi “ngicaphele” livakala shangatsi litsi “sihlahla se-almondi” kona kutsi livi lami ligcwaliseke.”
13
Livi laSimakadze laphindza lefika kimi, latsi: “Ubonani?”
Mine ngaphendvula ngatsi: “Ngibona libhodo lelibilako, litjekile lafulatsela inyakatfo.”
14
5:15
6:1,22
Simakadze wakhuluma kimi, watsi: “Kusukela ngasenyakatfo kutawutfululwa inhlekelele, itseleke kubo bonkhe labahlala kulelive. 15
52:4
Sekusedvutane kutsi ngibite tonkhe tive temibuso yangasenyakatfo,” kusho Simakadze.
“Emakhosi ato ayakuta,
atewumisa tihlalo tawo tebukhosi
ekungeneni kwemasango aseJerusalema.
Ayakuta ahlasele lonkhe
lubondza loluyitungeletile
kanye nawo onkhe emadolobha akaJuda.
16Ngiyawukhipha tigwebo tami esiveni sami
ngenca yabo bonkhe bubi baso:
ngekungifulatsela kwaso,
ngekutfuncisa imphepho
kulabanye bonkulunkulu,
nangekukhonta loko lokwentiwe tandla tabo.
17
Ef. 6:14
1 Phet. 1:13
“Tilungiselele! Sukuma ukhulume kubo konkhe loko lengikutfume kona. Ungabesabi, ngobe ngingahle ngikwetfuse lapha embikwabo. 18
Hez. 3:8
Lamuhla ngikwente waba lidolobha leliyinqaba, waba yinsika yensimbi nelubondza lwelitfusi kutsi utewumelana nalo lonkhe live; umelane nemakhosi akaJuda, netiphatsimandla takhona, nebaphristi bakhona kanye nesive sonkhe sakulelo live. 19Bayakulwa nawe, kodvwa bangeke bakwehlule, ngobe mine nginawe, futsi ngiyawukwelekelela,” kusho Simakadze.


text:
151Kwanelela kwasa nje kwabutsana lonkhe Liqoqo, baphristi labakhulu, netibondza, netati, kanye nalamanye emalunga alo, bahlanganisa inkhulumo. Babopha Jesu bamchuba bayawumetfula kuPhilatu. 2Philatu wambuta watsi: “Ungiyo yini inkhosi yemaJuda?”
Jesu wamphendvula watsi: “Sewushito wena.”
3Baphristi labakhulu bambeka emacala lamanyenti. 4Waphindza Philatu wambuta watsi: “Ute yini imphendvulo longayisho? Buka kutsi bakubeka emacala lamanyenti kangakanani!”
5Kodvwa Jesu akabange asamphendvula ngalutfo. Loko kwammangalisa kakhulu Philatu.
6Kulomkhosi-ke Philatu abevamise njalo nje kubakhululela siboshwa sibe sinye lesicelwe ngulesicuku. 7Ngaleso sikhatsi bekunesiboshwa ejele lesasinguBharaba, sasiboshwe kanye nalabanye lababevukele umbuso: ngekususa tiphitsiphitsi nangekubulala. 8Sicuku sebantfu sasondzela kuPhilatu samncenga kutsi asentele leso sisa njengasemihleni. 9Philatu wase uyababuta utsi: “Niyafuna yini kutsi nginikhululele inkhosi yemaJuda?” 10Philatu abesabonile kutsi baphristi labakhulu babephetfwe ngumona nje lokutsi baze baletse Jesu la kuye.
11Kodvwa baphristi labakhulu basifaka umoya lesicuku kutsi sicele Philatu asikhululele Bharaba, hhayi Jesu. 12Philatu waphindza watsi kubo: “Ngitakwentani ngalomuntfu lenitsi yinkhosi yemaJuda?”
13Bamemeta kakhulu futsi batsi: “Mbetsele esiphambanweni!”
14Philatu watsi kubo: “Ngani, wenteni lengakalungi?”
Kodvwa bamemeta kakhulu kunakucala batsi: “Mbetsele esiphambanweni!”
15Ngako-ke Philatu atsandza kujabulisa ticumbi, wabakhululela Bharaba. Jesu asabhanjabuliwe, Philatu wabe sewumnikela esicukwini kutsi siyewumbetsela esiphambanweni.
16Emasotja achuba Jesu amngenisa ngekhatsi kwesigodlo saPhilatu, ase abita yonkhe imphi yemasotja. 17Amembatsisa umjiva lobovu webukhosi, eluka umchele lonemanyeva, awuhlisibetela enhloko yakhe. 18Ase amshayela sihlutfu atsi: “Bayethe! Nkhosi yemaJuda!” 19Abehle amshaya enhloko ngendvuku yenhlangamlambo, amkhafulele ngematse, aguce embikwakhe amkhotsamele. 20Asamphukutile aze enela, ase ayamkhumula lomjiva lobovu webukhosi, amembatsisa tingubo takhe. Amkhiphela ngephandle aya kumbetsela esiphambanweni.
21
Emasotja asesendleleni ahlangana nendvodza yaseSirene, libito layo lalinguSimoni. Beyiphuma emaphandleni ite edolobheni. Beyinguyise wabo-Alekzanda naRufusi. Emasotja ayicindzetela kutsi yetfwale siphambano saJesu.
22Achuba Jesu amyisa endzaweni lekwakutsiwa yiGolkotha, lokusho kutsi: “YiNdzawo yeSikobho”. 23
Wanikwa liwayini lelalibhicwe nemure, kodvwa wala kulinatsa. 24
Emasotja ambetsela esiphambanweni, abelana ngetingubo takhe, entelana inkatho kuze kubonakale kutsi lilinye belitawutfolani. 25Bekuli-awa lemfica ekuseni nababetsela Jesu esiphambanweni. 26Satiso selicala lakhe lesasibhalwe esiphambanweni besitsi: “INKHOSI YEMAJUDA.” 27Kwabetselwa kanye naye tigelekece letimbili, lesinye ngesekudla, lesinye ngesancele sakhe.
[ 28
Ngako kwagcwaliseka umBhalo lotsi: “Wabalwa kanye netoni.”]Letinye tincwadzi tekucala tite lelivesi
29
109:25
Mak. 14:58
Joh. 2:19
Bantfu labendlulako lapho babemetfuka banikine tinhloko batsi: “Wo! Wena longabhidlita lithempeli ubuye ulakhe ngemalanga lamatsatfu! 30Tisindzise phela, wehle lapho esiphambanweni!”
31Nebaphristi labakhulu kanye netati temtsetfo bebahlekisa ngaye, batsi: “Wabasindzisa labanye, kodvwa akasakwati kutisindzisa yena. 32Nango-ke, Khristu, iNkhosi yaka-Israyeli! Sale wehla lapho esiphambanweni, kuze sitewubona sikholwe.”
Nalaba lababebetselwe kanye naye nabo babemetfuka.
33Kwatsi ngeli-awa leli-12 emini kwaba mnyama emhlabeni wonkhe, kwaze kwaba li-awa lesitsatfu. 34
Ngalelo awa Jesu wakhala ngelivi lelikhulu, watsi: “Eloyi! Eloyi! Lama sabakthani?” lokusho kutsi: “Nkulunkulu wami! Nkulunkulu wami! Ungishiyeleni?”
35Labanye labebeme khona lapho nabamuva batsi: “Ase nimuve, ubita Elija.” 36
Lomunye wagijima watsatsa siponji wasicwilisa ewayinini lelimunyu, wasihloma endvukwini yenhlangamlambo, wamnatsisa, atsi: “Ase nime sesibone kutsi lo-Elija utawuta yini atemsita, ametfule lapha etulu.”
37Jesu waphindze wamemeta ngelivi lelikhulu, wase uyafa.
38
Indvwangu yesihenco leyayilenga ethempelini yadzabuka ekhatsi kusukela etulu kwaya kuphuma phansi. 39Kwatsi indvuna yelikhulu lebeyime lapho imbuka nakafa ngalendlela, yavuma yatsi: “Ngempela lomuntfu abengiyo iNdvodzana yaNkulunkulu.”
40
Bekukhona nebafati lababebuka beme bucalu, emkhatsini wabo bekukhona Mariya waseMagdala, naSalome, naMariya, unina waboJosese naJakobe labemncane. 41Labo-ke ngulababenaye aseseGalile, babemsita, bamkhonta. Bekukhona nalabanye nje-ke bafati labanyenti, lababete kanye naye eJerusalema.
42Kwase kucalile kuhwalala. Phela kwakulilanga lekwenta emalungiselelo, lokusho kutsi kwakunguLesihlanu, kutakusa kuliSabatha. 43Josefa wase-Arimathiya, umhlonishwa walelo Liqoqo, labe ngulomunye walababelindzele umbuso waNkulunkulu, wacunga sibindzi waya kuPhilatu ayewucela sidvumbu saJesu. 44Philatu wamangala kwekutsi Jesu sewufile; wabita indvuna yemasotja wabuta kutsi ngabe sesikhatsi lesingakanani Jesu afile. 45Watsi kube atfole imphendvulo endvuneni, wase uyavuma kutsi Josefa asitsatse lesidvumbu. 46Josefa watsenga indvwangu yelineni, wasetfula sidvumbu saJesu, wasigocota ngalendvwangu, wayawusibeka ethuneni lelalimbiwe edvwaleni, wagicitela litje wavala ngalo umnyango walelithuna. 47BoMariya waseMagdala naMariya, unaboJosese, babona lapho angcwatjwa khona Jesu.


text:
151Kwatsi ngalelinye lilanga Samsoni wahamba wayawuvakashela umkakhe, waya ngesikhatsi kuvunwa kolo amphatsele lizinyane lembuti, wafike wakhuluma watsi: “Ngifuna kuyawungena endlini yemkami.” Kodvwa uyisetala wamalela kutsi angene.
2Uyisetala wakhuluma kuye, watsi: “Mine bengicabanga kutsi vele sewumalile, ngako ngase ngimendzisela lomunye walamajaha bewuhleti nawo. Lomlamu wakho lomncane akamengci yini ngebuhle? Tsatsa yena esikhundleni semkakho.”
3Samsoni wakhuluma kubo, watsi: “Manje angisenacala lekuhlasela emaFilisti, ngiwalimate.” 4Ngako wesuka lapho wayawubamba timphungutja letingema-300, watikhunganisa ngemisila, atikhunga ngatimbili, atifulatselanisa, wase ubophela tidlwane kulamafindvo. 5Wase ulumeka letidlwane ngemlilo, wayekela letimphungutja, tatsi bhibi emasimini akolo labesomile emaFilisti. Ngaleyo ndlela kwasha onkhe emabibi akolo labese avuniwe nalowo kolo labesesemasimini kanye nemasimi emagelebisi newetihlahla temincumo, kwasha kwangconga.
6EmaFilisti atsi nakabuta, atsi: “Ngubani lona lowente loku?” atjelwa kutsi: “NguSamsoni, umkhwenyane waseThimna, ngobe umfati wakhe wendziselwa umngani wakhe.”
Ngako emaFilisti esuka ayawushisa lomfati kanye nayo yonkhe indlu yeyise, bafa baphela. 7Samsoni wakhuluma kubo, watsi: “Njengobe senente nje, ngingeke ngisaniyekela, ngiyawuze ngitiphindziselele, ngenele kini.” 8Wabahlasela ngelulaka lolumatima,“ngelulaka lolumatima” ngesiHebheru “ingculu nelitsanga” wagwaza labanyenti babo. Wase uyehla wayawuhlala emgedzeni welidvwala lelalise-Etamu.
9EmaFilisti akhuphuka ayawumisa kulakaJuda, agcwala aze efika ngaseLehi. 10Emadvodza akaJuda abuta atsi: “Yini indzaba nitekulwa natsi?”
Bawaphendvula batsi: “Sitewubamba Samsoni, simbophe. Sitakwenta kuye njengobe naye entile kitsi.”
11Ngako kwaphuma emadvodza akaJuda lati-3 000, ehlela kulomgedze welidvwala lase-Etamu, akhuluma kuSamsoni atsi: “Awuboni yini kutsi tsine siphetfwe ngemaFilisti? Yini lena loyente kitsi?”
Wawaphendvula lamadvodza watsi: “Mine ngimane nje ngenta loko kubo nabo labakwente kimi.”
12Akhuluma kuSamsoni atsi: “Sitele kutakukubopha bese sikuniketela kumaFilisti.”
Samsoni watsi: “Fungani kimi kutsi ningeke ningibulale nine lucobo.”
13Atsi: “Siyavuma, tsine sitakubopha nje kuphela, bese sikuniketela kumaFilisti. Tsine ngeke size sikubulale.” Ngako Samsoni ambopha ngetindophi letimbili letinsha sha, amkhipha kulelidvwala. 14Kwatsi asasondzela eLehi, emaFilisti eta kuSamsoni amemeta. Moya waSimakadze wehlela kuye ngemandla, kwatsi letindophi letatisetandleni takhe, tafanana netintsambo letishiswa ngumlilo, tibopho tadzilika etandleni takhe. 15Wabona litsambo lemhlatsi wembongolo, walicukula, wahesha ngalo emadvodza layinkhulungwane.
16Samsoni watsi:
“Ngemhlatsi wembongolo
ngibente timbongolo.“timbongolo” nome “indvundvuma yinye nome timbili”
Ngemhlatsi wembongolo
ngibulele emadvodza layinkhulungwane.”17Watsi kube acedze kusho njalo, walahla lomhlatsi wembongolo phansi; leyo ndzawo yetsiwa libito kwatsiwa yiRamathi Lehi.“Ramathi Lehi” kusho “indvundvuma yemhlatsi”
18Ngenca yekutsi abese ome kakhulu, wakhala kuSimakadze watsi: “Unike inceku yakho lokuncoba lokukhulu kangaka, manje sengingafa nje ngibulawe koma, ngifele esandleni salabangasoki?” 19Ngako Simakadze wavula indzawo lenemhholo eLehi, kwachamuka emanti kuyo, Samsoni wanatsa kuyo, emandla akhe abuya, wavuseleleka. Ngako lowo mtfombo, wetsiwa libito kwatsiwa yi-Eni Hakhore;“Eni Hakhore” nome “Umtfombo Walomemetako” nalamuhla loku usesekhona lapho eLehi.
20Samsoni waholaNome “wehlulela” sive sema-Israyeli iminyaka lengema-20 ngetikhatsi temaFilisti.


text:
Leopard Orchid
Imbali Yemabala
Ligama
Imbali yemabala (Leopard Orchid)
Ligama Lelathini
Ansellia africana
Inchazelo
Lembali yemabala yimbali yemoya lenetimphandze letisime egaleni lesihlahla, ihlala iselangeni lelinengi. Timbali tayo letimtfubi, ngalesinye sikhatsi inemabala lansundvu, ivela ngenyanga yeNgci kuya kunyenga yeNyoni.
Indzawo
Lembali yemabala itfolwa etigodzini letishisako, emifuleni leyomile yala Ningizimu Afrika esifundzeni sase Limpopo, etindzaweni letiphansi tase Mpumalanga kanye nase KwaZulu-Natal. La eAfrika ingatfolwa etigodzini letishisako letiseNyakatfo ye Namibia, Botswana nase Swaziland.
Umbhalo Lohlanganisiwe
Emavivane lafana nelukhozi adla lembali lenongotelako ebusuku bese letimphandze tivumela simo kuciniseka kutsi tiyakhona kuphila njengemoya.
Lembali ye Mabala isetjentiswa njengentfo ledonsa lutsandvo kanye nekuvikela noma kususa emaphupho lamabi bese etindlini noma emakhaya isetjentiselwa kususa umbane. Futsi iyafunwa kakhulu njengembali lesibonelo etingadzeni.


text:
Butterflyfish
Ligama Lemndeni Lelatiwako
Imfishi Yelivivane
Ligama Lesayensi
Chaetodontidae
Linani
Lingangemashumi lamabili nesihlanu ngemasentimitha.
Kutiveta
Iyindingilizi, icindzetelekile. Kuchubeka kwetindzawo letincama letibonakalako letakheke ngasemuva noma ngetulu kwemtimba. Incenye yemtimba lengasemsileni iyindingilizi noma yimfisha (yimfishane). Imphumulo itjekile phindze ikhula ngelibhurashi ungatsi matinyo. Imibalo yayo iyagcama. Leminye inemigca kanye nemalayini. Incumbi yawo inelibhande lelimnyama ngasesweni.
Satiso Sebantfu Bonkhe
Lomndeni we Chaetodontidae ufaka tinhlobo letilishumi kanye nemacembu lalikhulu nelishumi nakune. Tiyatiwa kakhulu futsi tilwane letibonakalako ematjeni laligugu. Tidla ngekuhamaba kwelilanga. Tihamba indlela lendze kusaka emakhaya ato natiyofuna kudla. Tivama kucabanga libala leliphitsitelako. Letinye takha tikolo, kepha incumbi yato tivela ngatimbili. Emacandza ato aselwandle lelivulekile.
Kudla Kwato
Tidla tilwane letincane letikhubatekile, tilwane letincane letite imigogodla, emacandza etimfishi kanye netitjalo letincane letihluma emantini naseceleni kwemanti. Letinye titati noma tidla tilwane letincane netitjalo letincane letindanda ngetulu kwelwandle kuphela. Letinye letincane titiphatsisa ‘kwetisebenti letihlobisako’ aletinye timfishi, titsatsa lokunye lokuhlala kuletinye tilwane.
Kusakata
Tivela kutotonkhe tinhlobo tekushisa/kubandza kanye nasetindzaweni letishisako/letibandzako nasetindzaweni letinelwandle letishisako mhlaba wonkhe.
Tilwane Letatiwako
Imfishi yelivivane yeligolide
Chaetodon semilarvatus
Imfishi yelivivane ye racoon
Chaetodon fasciatus
Coachman
Heniochus acuminatus


text:
Boxfish
Imfishi Yelibhokisi
Ligama Lemndeni Lelatiwako
Imfishi Yelibhokisi
Ligama Lelinye Lelatiwako
Kute
Ligama Lesayensi
Ostraciidae
Linani
Lingangemashumi lasitfupha emamitha.
Kutichaza
Tigogo te hexagon tihlanganiswa ticine, njengelibhokisi lelisigogo lesicinile. Lenandlela inciphisa kuyaluka kwato. Kute ematsambo lancama lavelako emtimbeni. Tibhukusha ngalamatsambo ato langasemabeleni noma esifubeni. Tinemlomo lomncane. Tinemibala leminengi, kepha lendlela/kuma kwe honeycomb ngukona kwatiwa.
Satiso Sebantu Bonkhe
Umndeni we Ostraciidae ufaka tinhlobo letilishumi nakune kanye nemacembu lamashumi lamatsatfu nesikhombisa. Leligama layo lisho ‘sigogo/sikhumba ngesi Greek. Umndeni we Pufferfish kanye ne Cowfish.
Inhlobo yinye (Lactophrys) lifika iphoyizini esikhumbeni sayo. Atiphangisi natibhukusha, kepha tingakunika litubane lelikhulu natiphazanyiswa/tihlukunyetwa. Letincane timise kwendingilizi futsi tivame kuba nemibala lekhanyako. Emacandza ato atfolakala elwandle/emantini lavulekile.
Kudla Kwato
Kudla kwato kufaka tilwane tetigogo leticinile, tilwane temitimba lelulekile, letinemitimba lelula, ematje lalula, tibungu kanye netitjalo letincane letihluma/letimila emantini noma eceleni kwelwandle.
Kuhambisa
Tivela ngatotonkhe tinhlobo tekushisa/tekubandza kanye nasetindzaweni letishisako letinelwandle mhlabawonkhe.
Emacembu Latiwako
Boxfish (Imfishi Yelibhokisi) - Ostracion cubicus
Whitespotted boxfish (Lemhlophe nemacabhacabha imfishi yelibhokisi) - Ostracion meleagris


text:
Ngesikhatsi sekuphatsa kwa Shaka kanye nalabaseceleni kwakhe, lokukhula kanye nemandla esive sema Zulu kwakulele kunhlangano yemasotja naselwatini. Lamasotja bekalungiswa ngendlela yekubutfwa (bebabutsekiswa) lengendlela lenkhulu bekwenta ngemicimbi yekusoka. Ngetigaba talendlela, sicumbu-sinye lesibekiwe, lesilicembu lemadvodza lamancane emnyaka lolinganako, lalifakwa ebutfweni linye (libutfo linye, emabutfo nakamaningi).
Kubutfwa bekufaka nemantfombatana, kepha etintfweni letiningi bebakadze babelicembu kunelibutfo. Lama butfo bekahlaliswa endzaweni yemasotja (likhanda ngalinye, emakhanda nakamaningi) sigodzlo sonkhe, lebekadze angaphansi kwesandla sesihlobo lesidvute nenkhosi noma loyomuntfu lokhetfwe ngiyo inkhosi. Letindzawo tekuhlala emasotja tatifana ngekwakhiwa nendlela letibekeke ngayo naleto temiti, kepha ngesikali lesikhudlwana.
Ngekwengetetela ngekwemisebenti yemasotja, tinsinzwa (emadvodza lamancane) bekafakwa ekulungisweni nasekunakekelweni kwetindlu temasotja futsi bekabitwa kutsi atowenta imisebenti etindlini tawo nasesigodlweni sebukhosi. Bebasebenta njengebagcini bebelusi besive, titfunywa tenkhosi kanye nemaphoyisa, phindze bebalima inhlanyelo yemuti webukhosi.
Umsebenti lobalulekile wenhlangano yemasotja kwakungukutsi bekuhlala kunemadvodza lenta umsebenti wekutilingiselela ngakoke kwakulula kulenkhosi kutsi ihlanganise emasotja latosebenta ngesikhatsi lesimfisha.
Emachinga lentiwa ngu Shaka ekulwa bekagucuka futsi adlala inzima lenhle ekuphakameni kwemasotja emaZulu kanye nakumandla etembusave. Intfo yekucala lakayenta Shaka kwaba kugucula tindlela tekulwa. Ngesikhatsi sekuphatsa kwakhe, timphi lebetilwa nabo betimile futsi tijika tikhali tato kulabanye babo.
Shaka waletsa sikhali lesimfisha sekulwadvutane nalomunye lebetinemikhwa lemidze, tikhali tetindvuku letimfisha. Wanciphisa tikhali tabayintfo lencane lephatsekako wase ufundzisa emadvodza akhe kutsi asebentise emahawu awo kutsi ahhuke labo lalwa nabo, abe aveta lihlangotsi langasencele lesikhali semabutfo emaZulu.
Shaka waphindze wasungula indlela yekubutsisa emasotja akhe ngekulwa ngendlela yekumela inhloko ye buffalo. Enkhabeni noma 'esifubeni' kwakubanemadvodza lamakhulu lakheke kahle, kwentela kutsi lamasotja langaphambili atosukela letitsa, babe labo labangemuva batobe basitseke ekubonakaleni.
yayakhiwe ngekutsi kwekucala nje kubhayiziswe lesitsa ngekutsi setsembe kutsi babukene nemasotja lamancane, kwesibili kwakwentelwa kutsi lawo masotja labekiwe atokhona kucinisa lemasotja langaphambili nakudzingeka. Ngoba atobamasha abemandla, bangaphindze bacoshe phindze bashiye lesitsa lesehluliwe ngekukhwesha.
Lobekusesifubeni kwakutimphondvo letimbili lebe injongo yato kwakukugegetela lesitsa. Nabahlasela, indlela leyatiwako kwakukutiwissa neluphondvo lunye, libe lelelinye, libekwe emahlatsini bese nalotjano lobudze bungatsanyela kutsi lingabonakali kulesitsa. Lawamachinga akhomba kubayindlela leyengako ngekuphakama kweSigodlo semaZulu lesinemaqhinga.
Uma lelobutfo selicedze sikhatsi lesitsite sekusebentela inkhosi, lekungaba yiminyaka lelishumi, lenkhosi ingakhokha imvumo letsi emalunga elicembu-lemnyaka lelitsite lingatsatsa umfati besebafungela kulenhlokoyendandatho. Munye walemiphumela wekugadza leminyaka lapho khona emadvodza langashada abeyincenye yekusimisa indzawo yemaZulu emkhatsini wekukhula kwenombolo yebantfu nebukhona betintfo.Translated by Phindile Malotana


text:
Ema Tsonga atiwa kakhulu ngemculo wawo lovutsiwe wemasiko nesintfu loya ngekudla imiculo leminingi ngetingitali yemculo. Loku kungahlukaniswa ngetindlela letintsatfu: tingitali letinetintsambo, lokudlalwa ngekufutfwa kanye nemagcoma lashaywa ngetandla.
Lelogitali lelimcoka lelitintsambo kufaka intfo lezizitelako (ixizambi), ledlalwa ngumuntfu wemculo lobambe letintsambo (kuvame kubaligcolo noma intsambo leshwiliwe) ematinyweni akhe kwentela kucinisa; indvuku lenetinozoli letigegeletile iyashikiswa kuya etulu na phansi kwalapho kubaleka khona kulendishi, ngesikhatsi kulomculo.
Le xitendze yintfo legubhile lenesitselo sesigogo lesicinile lesibambeke kiso lesisebenta njengelinozoli. Lomgangala, losadlalwa nalamuhla, ngumhlanga logubhile lodlalwa ngetingalo, ibe le xipendana iluhwayela-lwesontfo legubhile nesibambo sayo lesicinile lesinentfo lepatalele yelithayela. Lamagadari lafutfwako ngulawa: licilingo (xitiringo) lelinetikhala letintsatfu, liphayiphi (nanga), ne liphondvo lwenyamatane (mhalamhala).
Tingitari letishaywako tifaka tigubhu tetikhumba kanye netigubhu nje. Sigubhu sesikhumba (itsomane) sidlalwa sitfunywa naselapha bantfu labaphambaniswe yimimoya lemibi.
Tigubhu tifaka indzumba ne xigubhu, lesidlalwa ekusokeni kw ebafana nemantfombatane ngenhlonipho, nasengomeni, lesisetjentiswa emicimbini yekudansa.
Tingitari letimbili (kumbe yimvelo kuma Tsonga) kuwela ngaphandle kwaletitintfo: ipiyano yesandoaa letinetintsambo letisiphohlongo, letingaba ngemasentimitha lalishumi (kugubheka kane) ngebudze nelisentimitha linye (hhafu wekushona) ngebubanti, lofakwe ngetulu kwe saddle entfweni lencane yesigodvo, idlalwa ngekushaya letintsambo; lelenye yindlela ye xylophone lenalokukhalako kwetingodvo nesikhumba lesicinile. Umculo we Tsonga sewushintshile kusuka ngesikhatsi sekucala ulekhodwa ngemnyaka wa 1920.
Namuhla kuyakhonakala ngemculo lojwayelwe wekweca kulelive, lohlanganisa tintfo tesintfu talandzaweni naletibalulekile.Translated by Phindile Malotana


text:
Vlei Orchid
Ligama
Vlei Orchid
Ligama Lelathini
Eulophia angolensis
Inchazelo
Lembali ye Vlei lenhle ikhula/ihluma ibe ngemamitha lamabili ngebudze uma iphuma, nemacembe lamancane lashwaphene lakhula dvute nangetulu kwemhlaba waphansi kanye netimbali letineliphunga letimtfubi. Lolokuvala lokugubhile, lokungemashumi lamabili ema mm budze, kuma kucondze, kanye nemacembe lavulekile lagobeka phambili, ngetulu kwalenye, ngetulu kwelilwimi lelisusiwe. Sikhatsi setimbali letincane senteka kusuka kunyenga yeNgongoni kuya kunyenga yeNdlovu Lencane.
Indzawo
Le Mbali ye Vlei ihluma ngakokugcwele etindzaweni letishisako la Afrika nase Ningizimu Afrika.
Umbhalo Lohlanganisiwe
Lembali ye Vlei ibonwa kakhulu phansi dvute nelichibi (vleis), tindzawo letinetjani lobumanti phindze nase lusentseni lwemifula.


text:
171Kwatsi Abrama nasaneminyaka lengema-99 budzala, Simakadze wabonakala kuye watsi: “NginguNkulunkulu Somandla; hamba entsandvweni yami, ube msulwa. 2Ngitakwenta sivumelwane sami nawe ngikwandzise kakhulukati.” 3Abrama wakhotsamisa buso bakhe, batsintsa phansi, Nkulunkulu watsi kuye: 4
“Nasi-ke sivumelwane sami nawe: Uyawuba nguyise wetive letinyenti. 5
Isa. 51:2
Libito lakho lingeke lisaba ngu-Abrama, kodvwa selitawuba ngu-Abrahama, ngobe sengikwente uyise wetive letinyenti.“Abrahama” kusho kutsi “khokho wetive letinyenti” 6Ngitakupha intalo lenyenti, ngikwente tive letinyenti, labanye kuto bayawuba ngemakhosi.
7“Ngiyawumisa sivumelwane sami nawe nentalo yakho, emvakwakho, etitukulwaneni ngetitukulwane, kube sivumelwane saphakadze. Ngiyawuba nguNkulunkulu wakho naNkulunkulu wetitukulwane takho emvakwakho. 8Lelive lewusihambi kulo ngiyawulinika wena netitukulwane takho emvakwakho. Lonkhe lelive laseKhenani liyawuba letitukulwane takho, libe lifa lato phakadze naphakadze, mine ngiyawuba nguNkulunkulu wato.”
9Nkulunkulu wase utsi ku-Abrahama: “Wena-ke, sewuyawugcina lesivumelwane sami, wena nentalo yakho emvakwakho, tonkhe titukulwane tayo. 10
Rom. 4:11
Naku-ke kwekugcina sivumelwane sami lekufanele ukwente wena kanye nentalo yakho emvakwakho: Bonkhe labadvuna niyawubasoka. 11Niyawusoka; loko kuyawuba luphawu lwesivumelwane sami nani. 12Losanemalanga lasiphohlongo atelwe, niyawumsoka: Bonkhe labadvuna kuto tonkhe titukulwane tenu, ngisho nabo bonkhe labatalelwe kakho nalabatsengwe ngemali yakho etihambini tetive letingesito takini. 13Lowo lotalelwe endlini yakho nalotsengiwe, bonkhe kufanele basokwe. Ngako-ke lesivumelwane siyawubasemtimbeni wenu, kube sivumelwane saphakadze. 14Wonkhe lomdvuna longakasoki uyawuncunywa esiveni sakubo, ngobe wephule sivumelwane sami.”
15Nkulunkulu watsi ku-Abrahama: “Ungabe usambita umkakho ngekutsi nguSarayi, kodvwa ubosale utsi nguSara.“Sara” kusho kutsi “inkhosatana” 16
Ngiyawumbusisa, ngikunike indvodzana ngaye. Ngiyawumbusisa, abe ngunina wetive. Kuyawuvela kuye emakhosi etive.”
17
Abrahama wakhotsamisa buso bakhe, batsintsa phansi, wahleka, akhuluma yedvwana enhlitiyweni atsi: “Konje kungenteka yini kutsi indvodza itale umntfwana seyineminyaka lelikhulu budzala? Kona kungenteka yini kutsi Sara atale umntfwana asaneminyaka lengema-90?” 18Abrahama waphumisela watsi kuNkulunkulu: “Kube mane Ishmayeli abengemukeleka kuwe.”
19
Kepha Nkulunkulu watsi: “Cha, Sara, umkakho, utakutalela indvodzana, uyetse libito utsi ngu-Isaka.Lelibito lisho kutsi “wahleka” Ngitawumisa sivumelwane sami naye nentalo yakhe kube sivumelwane saphakadze. 20
Ngisivile sicelo sakho nga-Ishmayeli. Naye ngitambusisa ngimente achume andze kakhulu. Utawuba nguyise wetikhulu letili-12, ngimente abe sive lesikhulu. 21
Kepha ngiyawumisa sivumelwane sami na-Isaka, latakutalela yena Sara ngaso lesikhatsi ngemnyaka lotako.” 22Watsi kube Nkulunkulu acedze kukhuluma na-Abrahama, wamshiya, wenyuka.
23Ngalo lelo langa Abrahama watsatsa Ishmayeli, indvodzana yakhe, nabo bonkhe lababetalelwe kakhe, nabo bonkhe lababetsengwe ngemali yakhe; bonkhe labadvuna lababekakhe wabasoka, njengobe Nkulunkulu abemtjelile. 24Abrahama abesaneminyaka lengema-99 budzala, mhlazana asokwa. 25Ishmayeli indvodzana yakhe abesaneminyaka leli-13 budzala, mhlazana asokwa. 26Bo-Abrahama nendvodzana yakhe, Ishmayeli, basokwa langa linye bobabili. 27Bonkhe labadvuna lababesemndenini wakhe lababetalelwe kakhe nalabo lababetsengwe ngemali yakhe kubetive basokwa kanye naye.


text:
71“ ‘Lena-ke ngimitsetfo lecondzene neminikelo yemacala, ngiminikelo lengcwelengcwele: 2Silwane lesingulomnikelo kufanele sibulawelwe lapho kubulawelwa khona tilwane letiletselwe kuba ngiminikelo yekushiswa, nengati yaso kufanele ifafatwe emngcengcemeni welilati ndzawo tonkhe. 3Onkhe emanoni aso kufanele anikelwe elatini: emanoni emsila, nemhlehlo, 4netinso totimbili, nemanoni lakuto nalasematsebeni, nemanoni onkhe lembese sibindzi layawusuka kanye netinso. 5Umphristi uyawushisa onkhe lamanoni elatini abe ngumnikelo lowentiwa ngemlilo embikwaSimakadze. Kungumnikelo welicala. 6Bonkhe labadvuna lababemndeni webaphristi bavunyelwe kuwudla lomnikelo. Kufanele udlelwe endzaweni lengcwele; ungcwelengcwele.
7“ ‘Indlela yekuphatfwa kwemnikelo welicala kanye nemnikelo wesono iyawufanana. Inyama iyawuba yalowo mphristi lowenta inhlawulo yekubuyisana. 8Sikhumba semnikelo wekushiswa siyawuba salowo mphristi. 9Wonkhe umnikelo walokutinhlavu lophekwe kuhhavini, nome ngelibhodo, nome ngelikesi, uyawuba walowo mphristi. 10Kodvwa yonkhe iminikelo yalokutinhlavu lebhicwe nemafutsa nome lengakabhicwa nawo, yawo onkhe emadvodzana a-Aroni, ngako kufanele ehlukaniselane yona.’ ”
11
“ ‘Lena-ke ngimitsetfo lecondzene neminikelo yekuthula lenikelwa kuSimakadze. 12Nangabe umuntfu enta umnikelo wekubonga, uyawuletsa lomhlatjelo kanye nemipotongwane lete imbiliso lebhicwe nemafutsa, nemicatsane lebhicwe nemafutsa nemacebelengwane laphekwe ngemphuphu lecolisakele lete imbiliso lebhicwe nemafutsa. 13Ngetulu kwalomnikelo wakhe wekuthula layawubonga ngawo uyawuletsa umpotongwane lonembiliso. 14Uyawuletsa lolo nalolo luhlobo lwemnikelo umpotongwane ube munye, kube ngumnikelo kuSimakadze; loko kwemphristi lofafata lengati yemnikelo wekuthula. 15Inyama yalesilwane kufanele idliwe ngalelo langa lenikelwe ngalo; akukafaneli ibekelwe likusasa.
16“ ‘Nangabe umuntfu aletsa umnikelo wekufeza setsembiso nome umnikelo wesihle, kufanele udliwe ngalelo langa lawunikela ngalo; nakukhona lokusele, kungaphindze kudliwe futsi nangakusasa. 17Nangabe lenyama yemhlatjelo seyize yalala kabili, kufanele ishiswe yonkhe ngemlilo. 18Nangabe leyo nyama yemnikelo wakhe wekuthula seyidliwa ngelilanga lesitsatfu, lomnikati wawo angeke asemukeleka kanye nemnikelo wakhe. Lomnikelo utawuba sinengiso, nalowo lowudlako uyakwetfwala licala. 19Nangabe leyo nyama kwenteka itsintsana nome ngayini lengcolile ngekwemtsetfo, akukafaneli idliwe, kodvwa kufanele ishiswe.
“ ‘Lowo lohlantekile ngekwemtsetfo yena angayidla, 20kodvwa nakukhona longcolile ngekwemtsetfo lodla lenyama yemnikelo wekuthula kuSimakadze, kufanele lowo muntfu ancunywe esiveni sakubo. 21
Nangabe umuntfu atsintsa lokungcolile ngekwemtsetfo, kungaba kungcola kwemuntfu nome silwane lesingcolile nome ngayini lengcolile nalenengekako, bese udla inyama yemnikelo wekuthula kuSimakadze, kufanele lowo muntfu ancunywe esiveni sakubo.’ ”
22Simakadze wachubeka wakhuluma kuMosi, watsi: 23
“Khuluma esiveni sema-Israyeli utsi: ‘Ningawadli emanoni enkhomo, newemvu, newembuti. 24
Ningawadli emanoni esilwane lesitifele nome lesibulewe tilwane tesiganga, kodvwa emanoni angasetjentiswa kulokunye. 25Umuntfu loyakudla emanoni alesilwane lesinikelelwe umnikelo wekushiswa kuSimakadze, kufanele ancunywe esiveni sakubo. 26
Lev. 3:17
17:10-14
19:26
Eks. 29:27
Dut. 12:16,23
15:23
Nome ngukuphi lapho niyawuhlala khona, aniyikuyidla ingati yetinyoni nome yetilwane. 27Nome ngubani loyakudla ingati, lowo muntfu kufanele ancunywe esiveni sakubo.’ ”
28Simakadze wachubeka wakhuluma kuMosi, watsi: 29“Khuluma esiveni sema-Israyeli utsi: ‘Lowo lonikela ngemnikelo wekuthula kufanele aletse incenye yawo ibe ngumhlatjelo wakhe kuSimakadze. 30Kufanele ayiletse yena matfupha ngetandla takhe kuSimakadze kutsi kube ngumnikelo lowentiwa ngemlilo. Utawuletsa emanoni alesilwane kanye nemganga waso, kuze kutsi lomganga utewujikitiswa ube ngumnikelo wekujikitiswa kuSimakadze. 31Umphristi uyawushisa lamafutsa etikwelilati, kodvwa lomganga uyawuba wa-Aroni kanye nemadvodzana akhe. 32Umlente wesekudla weminikelo yekuthula uyawuyetfula kulowo mphristi kutsi kube sabelo sakhe. 33Indvodzana ya-Aroni lenikela ngalengati nalamanoni emnikelo wekuthula iyawutsatsa umlente wesekudla kutsi ube sabelo sayo. 34Umganga lojikitiswako nalomlente wesekudla lonikelwe kumphristi ngiwutsetse esiveni sema-Israyeli ngawunika Aroni nemadvodzana akhe kutsi kube sabelo sabo titukulwane ngetitukulwane.’ ”
35Loko kwaba sabelo sa-Aroni nemadvodzana akhe lesatsatfwa emnikelweni lowawuletfwe kuSimakadze, mhlazana bagcotjwa kutsi bakhonte Simakadze njengebaphristi. 36Ngalelo langa labagcotjwa ngalo Simakadze wayala ema-Israyeli kutsi abanike loko kube tabelo tabo. Loko kwamiswa kutsi kube ngumtsetfo wetitukulwane ngetitukulwane tabo.
37Ngiyo lena-ke imitsetfo lecondzene neminikelo yekushiswa, neminikelo yalokutinhlavu, neminikelo yesono, neminikelo yelicala, neminikelo yemgcobo kanye neminikelo yekuthula, 38Simakadze layinika Mosi entsabeni yaseSinayi, mhlazana ayala ema-Israyeli kutsi anikele ngeminikelo yawo kuSimakadze, ehlane laseSinayi.


text:
161
Davide watsi asahambe libangana nje etulu esicongweni sentsatjana, wahlangatjetwa nguSiba, sisebenti saMefiboshethi. Siba abechuba timbongolo letimbili letatiboshelwe, tetfwele imikhama yetinkhwa lengema-200, nemacebelengwane lalikhulu emagelebisi lomisiwe, netikhehle temakhiwa letilikhulu, nesikhumbasikhwama sigcwele liwayini.
2Inkhosi yabuta Siba yatsi: “Ukuletseleni konkhe loku?”
Siba waphendvula watsi: “Letimbongolo tebemndeni wenkhosi yami kutsi bagibele, letinkhwa naletitselo talamadvodza kutsi adle, leliwayini lekunatsisa labo lasebadziniwe nalasebomile lapha ehlane.”
3
Inkhosi yabuta yatsi: “Uphi umntfwanemntfwanenkhosi yakho?”
Siba watsi: “Uhleti lena eJerusalema, ngobe acabanga atsi: ‘Lamuhla indlu yaka-Israyeli itangibuyisela umbuso wamkhulu.’ ”
4Inkhosi yakhuluma kuSiba, yatsi: “Konkhe loku lebekukwaMefiboshethi sekwakho nyalo.”
Siba waphendvula watsi: “Ngikhotsama ngekutitfoba. Shangatsi ngingatfola umusa emehlweni akho, nkhosi yami, nkhosi.”
5
1 Khr. 2:8
Kwatsi inkhosi Davide naseyisondzele eBhahurimu, lomunye wetihlobo taSawula, Shimeyi, umsa waGera, waphuma wamhlangabeta, weta ametfuka ngeticalekiso. 6Wajikijela Davide kanye nato tonkhe tindvuna takhe ngematje, kwala nome Davide abesingatfwe ngabo bonkhe bantfu kanye netingwazi takhe. 7Shimeyi wamcalekisa watsi: “Suka la! Hamba la, jabhane-ndzini! Lesigebengu lesi! 8Watsatsa umbuso waSawula, manje Simakadze sewujezisa wena ngenca yekubulala bantfu labanyenti kangaka bendlu yaSawula! Simakadze sewutsetse umbuso wakho wawunika indvodzana yakho Absalomu, wena sewutiphuphisile mbulali-ndzini.”
9
26:8
2 Sam. 9:8
19:21
Abishayi, umsa waSeruya, wakhuluma enkhosini, watsi: “Bayethe, nkhosi yami, nkhosi! Uyivumelelani lenja kutsi ikucalekise? Ngivumele ngiye lapha kuyo, ngifike ngijube inhloko yayo ngiyilahle lapha!”
10
1 Khos. 2:8,36
Joh. 18:11
Inkhosi yaphendvula yatsi: “Ningenelana ngani nami, nine madvodzana aSeruya? Nangabe acalekisa, ngobe kushito Simakadze kutsi akangicalekise, ngubani lonelilungelo lekumbuta atsi: ‘Ukwentelani loku?’ ”
11Davide wakhuluma ku-Abishayi nakuto tonkhe tindvuna takhe, watsi: “Indvodzana yami lephuma elukhalweni lwami, ngiyo lefuna kungibulala. Kangakanani-ke lomBhenjamini! Myekeleni anjalo, akachubeke angicalekise, ngobe utjelwe nguSimakadze kutsi akakwente. 12Mhlawumbe Simakadze uyawukubona kuhlupheka kwami, angivuze ngalokuhle kuletinhlamba lengititfola lamuhla nje.”
13Ngako Davide nemabutfo akhe bachubeka nendlela yabo, wabe naShimeyi abaphekeletela ngeticalekiso, ahamba ngetulu egcumeni abajikijela ngematje, abatsela nangemhlabatsi. 14Inkhosi kanye nabo bonkhe leyayihamba nabo base bayefika lapho babeya khonaLelinye lihumusho lakadzeni litsi “befika eJordane” sebadzinwe bafile, inkhosi yefika lapho yaphumula.
15Ngaleso sikhatsi bo-Absalomu kanye nebantfu bakakhe babetseleka eJerusalema, na-Ahithofeli abekanye nabo; 16Hushayi, um-Akhi, umngani lomkhulu waDavide, wase uya ku-Absalomu, wafike watsi kuye: “Bayethe! Lunwele loludze! Phila uze ukhokhotele.”
17Absalomu wabuta Hushayi watsi: “Ngulona lutsandvo lolukhombisa kumngani wakho kambe lolo? Awukahambi ngani naye lomnganakho?”
18Hushayi waphendvula watsi: “Cha, lowo losakhetfwe nguSimakadze, nangulesive, nanguwo onkhe emadvodza aka-Israyeli, mine ngiyawuba wakhe, ngihlale naye. 19Ngetulu kwaloko ngubani lomunye lengingamkhonta? Ngingete ngayikhonta yini indvodzana? Njengobe ngangikhonte uyihlo, nawe ngitakukhonta kanjalo.”
20Absalomu wabuta ku-Ahithofeli, watsi: “Selulekeni. Sitakwenta njani?”
21
Ahithofeli waphendvula watsi: “Lala nalamaphovela eyihlo lawashiyela kutsi asale acize lesigodlo, khona atekwati onkhe ema-Israyeli kutsi sewutente sitsa seyihlo, nebalandzeli bakho batawukhutsateka ngaloko.” 22
Ngako kwase kumiselwa Absalomu lithende etulu eluphahleni lwesigodlo sakhe, wase ulala nalamaphovela eyise embikwawo onkhe ema-Israyeli abuka.
23Ngaleso sikhatsi, nome ngabe ngusiphi seluleko lesasiletfwa ngu-Ahithofeli sasemukeleka kube shangatsi ngulona livi laNkulunkulu; bobabili boDavide na-Absalomu babevele basilalele.


text:
Ngaphambilini imphilo yesintfu yemaZulu yayihleleke futsi nemfundziso ledvwebe busobabo. Ngamunye umuntfu bekanendzawo kanye nemicimbi letsite lekumele ayente, kushiyane ngalobulili, nemnyaka kanye nekuhleleka emakhaya (emtini). Kwehlulana phakatsi kwemalunga emuti bekugcindzetelwa tintfo tekutsi ngamuye engce etigabeni letiningi letimakekile, lekuto tingangenwa ngaphandle kwemalungiselelo nemicimbi.
Sigaba sekucala sengucuko kusuka ebuntfwaneni kuya ebudzaleni bekumakwa ngemsebenti wekusikwa kwendlebe, le wonkhe umntfwana bekumele ahambe kuko loko ngaphambi afike esigabeni sekuphuma tiboya etindzaweni tangansense. Sigaba lesilandzelako emphilweni yemuntfu kwakukutfola kukhula ngemtimba, noma kuphuma kweboya.
Ngetikhatsi takucala, lona bekubangumsebenti wekusoka lokumcoka lokubitwa ngekutsi kutfomba, lobekwenteka kubafana nemantfombatana. Ngenchubo yekusoka, bafana nemantfombatana emnyaka munye bekamikiswa endzaweni lekhweshile nalenye, lapho bebafundziswa imigomo ledzingekako kanye nemisebenti yebudzala.
Lesikhatsi labahlukaniswa sona sasentiwa khashane ngemuva kwekwetfulwa kwe mabutfo (emabutfo-lahleleke ngeminyaka) indlela yesikhatsi sandvulo selishumi nesiphohlongo. Ngemuva kwemcimbi wekutfomba webesilisa, lomfana lomncane bekabitwa ngekutsi yinsizwa (indvodza lencane) futsi bekavumelekile kutsi ashele emantfombatana emnyaka wakhe kanye nelicembu lakhe, kepha bekangakavumeleki kutsi ashade. Imicimbi lemibili yekumaka sigaba semphilo yemuntfu bekumele yentiwe ngaphambi kwekutsi loku kubekhona. Wekucala kwakukufakwa kwakhe emabutfweni, noma libutfo, lekungafaka iminyaka lelishumi yekusebentela inkhosi. Lowesibili bekukufunga esicocweni noma enhloko-yendandatho, lobekukhomba kutsatfwa kwebudzala lobugcwele.
Lomsebenti wemhlanga, lomele kufaka lugcabho kumuntfu wesifazane lomncane, sewube ngumsebenti lomkhulu, longenelwa ngemantfombatana ase KwaZulu-Natal yonkhe. Kusuka ngemnyaka wa 1994, ngesikhatsi licembu le African National Congress litfola emandla, imitamo yentiwa kutsi kuguculwe lomsebenti ubeyintfo yelisiko-lenkhulu, kepha loku akutage kubeyintfo lephumelelako.
Besifazane labancane nabo banemisebenti yabo yekungena ebudzaleni (umemulo). Kuloku, lomndeni uhlaba inkhomo lapho lowesifazane lomncane atsatsa sigadla semafutsa lasigcoka ngesikhatsi agidzela tivakashi letikhona, lawa mafutsa amelele kutsi utovikelwa ngemadloti ngesikhatsi ashiya liakhaya lakubo kutsi ayoshada aphindze ahlale kulomunye umuti noma likhaya.Translated by Phindile Malotana


text:
211Baholi bemindeni yemaLevi beta ku-Eleyazare, umphristi, nakuJoshuwa, umsa waNuni, nakubaholi bemindeni yaletinye tive taka-Israyeli, 2
Num. 35:1
eShilo eKhenani, bafike batsi: “Simakadze wayala ngaMosi kutsi kufanele sinikwe emadolobha lesitawuhlala kuwo, abe nemadlelo etifuyo tetfu.” 3Njengobe Simakadze abeshito, ema-Israyeli anika emaLevi nankha emadolobha lalandzelako kanye nemadlelo awo, kutsi kube sabelo sawo:
4Inkatho yekucala yaba yemaKhohati, lusendvo ngelusendvo. EmaLevi labesitukulwane sa-Aroni, umphristi, abelwa emadolobha lali-13 esiveni sakaJuda, nesakaSimeyoni, nesakaBhenjamini.
5Letinye titukulwane takaKhohati tabelwa emadolobha lalishumi etinsendvo tesive saka-Efrayimu, nesakaDani, nencenye yesive sakaManase. 6Titukulwane takaGeshoni tabelwa emadolobha lali-13 etinsendvo tesive saka-Isakhari, nesaka-Asheri, nesakaNaftali, nencenye yesive sakaManase eBhashani.
7Titukulwane takaMerari, lusendvo ngelusendvo, temukela emadolobha lali-12 esive sakaRubeni, nesakaGadi, nesakaZebuloni.
8Ngako ema-Israyeli abela emaLevi lamadolobha akanye nemadlelo awo, njengobe Simakadze abeyale ngaMosi.
9Kusukela esiveni sakaJuda nesakaSimeyoni abelwa nankha emadolobha lalandzelako, 10
lamadolobha abelwa titukulwane taka-Aroni lekwakungulomunye wemindeni yemaKhohati lekwakungemaLevi, ngobe inkatho yekucala yayicondzene nato:
11
15:13
Banikwa iKhiriyathi Abha, lekwakuyiHebroni, kanye nemadlelo labeyitungeletile, eveni letintsaba kulakaJuda; Abha bekunguyise wa-Anaki. 12
1 Khr. 6:56
Kodvwa emasimi nemiti leyayitungelete lelidolobha kwakunikwe Khalebi, umsa waJefune, kutsi kube sabelo sakhe.
13
1 Khr. 6:57
Ngako titukulwane ta-Aroni, umphristi, tanikwa iHebroni, lekwakulidolobha lekukhosela kwalowo lonelicala lekubulala; tanikwa neLibna, 14neJathiri, ne-Eshtemoya, 15neHoloni, neDebiri, 16ne-Ayini, neJutha, neBhethi Shemeshi, akanye nemadlelo awo; kwaba ngemadolobha layimfica kuleto tive totimbili.
17Esiveni sakaBhenjamini anikwa iGibeyoni, neGeba, 18ne-Anathothi, ne-Almoni, akanye nemadlelo awo; kwaba ngemadolobha lamane.19Onkhe emadolobha ebaphristi, labatitukulwane ta-Aroni, aba li-13, asakanye nemadlelo awo.
20Labanye betinsendvo temaKhohati lekwakungemaLevi babelwa emadolobha esiveni saka-Efrayimu:
21Eveni letintsaba kulaka-Efrayimu anikwa iShekhemu, lidolobha lekukhosela kwalowo lonelicala lekubulala, neGezeri, 22neKhibsayimu, neBhethi Horoni, akanye nemadlelo awo; kwaba ngemadolobha lamane.
23Nasesiveni sakaDani anikwa i-Eltheke, neGibhethoni, 24ne-Ayaloni, neGathi Rimoni, akanye nemadlelo awo; kwaba ngemadolobha lamane.
25Incenye yesive sakaManase yanikwa iThanaki, neGathi Rimoni, akanye nemadlelo awo; kwaba ngemadolobha lamabili.26Onkhe lamadolobha lalishumi kanye nemadlelo awo anikwa lawa lamanye emaKhohati, lusendvo ngelusendvo.
27Lusendvo ngelusendvo lwemaLevi langemaGeshoni nawo abelwa:
Kulencenye yesive sakaManase anikwa iGolani yaseBhashani, lidolobha lekukhosela kwalowo lonelicala lekubulala, neBhe Eshtera,“Bhe Eshtera” nome “Ashtarothe” akanye nemadlelo awo; kwaba ngemadolobha lamabili.
28Esiveni saka-Isakhari anikwa iKhishiyoni, neDabherathi,
29neJamuthi, ne-Eni Ganimu, akanye nemadlelo awo; kwaba ngemadolobha lamane.
30Esiveni saka-Asheri anikwa iMishali, ne-Abdoni, 31neHelkathi, neRehobu, akanye nemadlelo awo; kwaba ngemadolobha lamane.
32Esiveni sakaNaftali anikwa iKhedeshi, eGalile, lidolobha lekukhosela kwalowo lonelicala lekubulala, neHamothi Dori, neKhathani, akanye nemadlelo awo; kwaba ngemadolobha lamatsatfu.33Onkhe emadolobha esive semaGeshoni, lusendvo ngelusendvo, aba li-13, akanye nemadlelo awo.
34Lusendvo ngelusendvo lwemaMerari, lekwakungulamanye emaLevi, nawo abelwa:
Esiveni sakaZebuloni anikwa iJokneyamu, neKhatha, 35neDimna, neNahalali, akanye nemadlelo awo; kwaba ngemadolobha lamane.
36Esiveni sakaRubeni anikwa iBheseri, neJahasi, 37neKhedemothi, neMefathi, akanye nemadlelo awo; kwaba ngemadolobha lamane.
38Esiveni sakaGadi anikwa iRamothi leyayiseGileyadi, lidolobha lekukhosela kwalowo lonelicala lekubulala, neMahanayimu,
39neHeshboni, neJazeri, akanye nemadlelo awo; kwaba ngemadolobha lamane.40Onkhe emadolobha labelwa emaMerari, lekwakungemaLevi, lusendvo ngelusendvo, aba li-12.
41
Emadolobha emaLevi kulelive lelase lingelema-Israyeli abengema-48 asawonkhe, akanye nemadlelo awo. 42Ngulelo nalelo dolobha lalinemadlelo alo labelitungeletile; kwakunjalo kuwo onkhe lawo madolobha.
43
13:15
15:18
26:3
28:13
Josh. 1:3
Ngako Simakadze ema-Israyeli wawapha lonkhe lelo live labefunge ngalo kubokhokho bawo kutsi utawanika, alidla ase ahlala kulo. 44
Simakadze wawapha kuphumula kulelo live, kwaya njengobe abefungile kubokhokho bawo. Kute nome sinye sitsa sawo lesakhona kumelana nawo, ngobe Simakadze tonkhe leto titsa tawo watinikela etandleni tawo. 45
1 Khos. 8:56
Kute nome sinye setsembiso lesingazange sifezeke emkhatsini wato tonkhe tetsembiso letinhle latenta endlini yaka-Israyeli; tonkhe tagcwaliseka.


text:
131Naku lokwashiwo nguSimakadze kimi, watsi: “Hamba uyewutsenga libhande lelineni ulivunule elukhalweni lwakho, kodvwa lingawatsintsi emanti.” 2Ngako ngavele ngatsenga libhande, njengobe Simakadze abeshito, ngabe sengilivunula elukhalweni.
3Livi laSimakadze lase liyefika kimi kwesibili, latsi: 4“Tsatsa lelibhande lolitsengile lolivunule elukhalweni lwakho uhambe nyalo uye eYufrathe, ufike ulifihle khona elufantfwini lwemadvwala.” 5Ngako ngahamba ngafike ngalifihla eYufrathe, njengobe Simakadze abengitjelile. 6Emvakwemalanga lamanyenti Simakadze wakhuluma kimi, watsi: “Hamba-ke manje uye eYufrathe, ufike utsatse lelibhande lengakutjela kutsi uyekulifihla khona.” 7Ngako ngahamba ngaya eYufrathe, ngafike ngemba lelibhande ngalitsatsa kulendzawo lapho bengilifihle khona, kodvwa manje lase libhudluke kakhulu selingenamsebenti.
8Livi laSimakadze lase liyefika kimi, latsi: 9“Naku lokushiwo nguSimakadze, utsi: ‘Ngalokufananako ngitalibhidlita ligcabho lakaJuda kanye neligcabho lelikhulu laseJerusalema. 10Labantfu lababi labalako kulalela emavi ami balandzele inkhani yetinhlitiyo tabo, balandzele labanye bonkulunkulu kutsi batewubasebentela babakhonte, bayawufanana nalelibhande, bangabi namsebenti walutfo ngalokuphelele! 11
Ngobe njengobe libhande livunulwa elukhalweni lwendvodza, kanjalo indlu yonkhe yaka-Israyeli kanye neyakaJuda ngitibophele kimi,’ kusho Simakadze, ‘kutsi babe sive sami lengitakwatiwa ngaso, ngibatjatwe ngaso ngidvunyiswe ngaso. Kodvwa abakangilaleli.’ ”
12“Khuluma kubo utsi: ‘Naku lokushiwo nguSimakadze Nkulunkulu wema-Israyeli, utsi: Leso naleso sikhumbasikhwama kufanele sigcwaliswe ngeliwayini.’ Nabakhuluma kuwe, batsi: ‘Asati yini tsine kutsi leso naleso sikhumbasikhwama kufanele sigcwaliswe ngeliwayini?’ 13
Hez. 23:33
ubobatjela, utsi: ‘Naku lokushiwo nguSimakadze, utsi: Bonkhe labahlala lapha eveni ngitawubagcwalisa ngekudzakwa, kanye nemakhosi lahlala esihlalweni sebukhosi saDavide, nebaphristi, nebaphrofethi, nabo bonkhe labahlala eJerusalema. 14
Ngitabashayanisa lomunye kulomunye, boyise nemadvodzana ngalokufananako, kusho Simakadze. Ngingeke ngisivumele sihe nome sihawu nome luvelo kutsi kungivimbele ngingababhubhisi.’ ”
15Vanini, nilalelisise, ningatigabatisi,
ngobe Simakadze sewukhulumile.
16
Isa. 8:22
59:9
Mnikeni ludvumo Simakadze Nkulunkulu wenu,
asengakabuletsi bumnyama,
tinyawo tenu tisengakakhubateli
emagcumeni lahwalalisako.
Netsembele ekukhanyeni,
kodvwa utakugucula,
akwente kube bumnyama lobuphatsekako,
yebo, akwente kube lusizi lolujulile.
17
14:17
Sil. 1:2,16
2:18
Kodvwa naningalaleli,
ngiyawukhala emasitseleni
ngenca yeligcabho lenu.
Emehlo ami ayawukhala kabuhlungu kabi
agobhote tinyembeti,
ngobe umhlambi waSimakadze uyawube utfunjiwe.
18
Sil. 5:16
Hez. 21:26
Khuluma enkhosini nasendlovukazini, utsi:
“Yehlani etihlalweni tenu tebukhosi,
ngobe lemichele yenu lemanyatelako
itawudzilika lapha etinhloko tenu.”
19Emadolobha aseNegevu ayawuvalwa,
futsi kuyawubate loyakuwavula.
Juda wonkhe uyawutfunjwa,
ayiswe ekudzingisweni,
atsatfwe wonkhe.
20Phakamisani emehlo enu nibone
labo labaphuma enyakatfo.
Uphi lomhlambi lebewubekwe etandleni tenu,
timvu lebenitigabatisa ngato?
21
Uyawutsini-ke ngesikhatsi Simakadze asabeka etikwakho
labo lebewubetayeta kutsi babe bangani bakho?
Buhlungu bungeke yini
bukubambise kwemfati nakabeleka?
22
Jer. 5:19
16:10
Nah. 3:5
Nawutibuta utsi:
“Loku kwentekeleni kimi?”
phela kungenca yetono takho letinyenti,
lokutsi tidvwaba takho tidzatjulwe,
nemtimba wakho uphatseke kabi.
23UmTopiya“umTopiya” ngesiHebheru “umKushe” kungahle kube ngumuntfu waseNayili Lengenhla angasigucula yini sikhumba sakhe
nome ingwe emabala ayo?
Nani ningeke nikwente lokuhle,
ngobe senetayele kwenta lokubi.
24
Hla. 1:4
“Ngitanisakata njengemakhoba
wona lapheshulwa ngumoya wasehlane.
25Loku ngulokusabelo sakho,
sabelo lese ngikumisele sona,
ngobe sewungikhohliwe,
wetsemba bonkulunkulu,” kusho Simakadze.
26“Ngitawugwabula tidvwaba takho tibuye ebusweni,
khona kutewubonakala bungcunu bakho:
27
Hez. 22:9
konkhe kuphinga kwakho,
nako konkhe kushangashangiswa kwakho yinkhanuko,
nebugwadla bakho lobulihlazo!
Ngitibonile tento takho letisinengiso
emagcumeni nasetikhotseni.
Awu, nako kuwe, Jerusalema!
Uyawuhlala ungcolile kuze kube ngunini?”


text:
Ngemlandvo wonkhe wemaZulu, kubekhona incenye lelikhuni yemphilo yemaZulu yesintfu lapho khona inkholo ayitange idlale inzima letsite: etimphini, emicimbini, etigabeni letehlukene kanye netinkinga etimphilweni tebantfu, kutekulimga nakutemnotfo nalokunye nje. Ngatotonkhe tikhatsi, emadloti abukwa njengendlela lapho khona kutsatfwa khona lusito kanye nekucondziswa ngemuva kwekwentiwa ngekunikela.
Ngekwengeta kunhlonipho bakhombisa emadloti abo, lamaZulu phindze atsembela entfweni yekubanemandla, Nkulunkulu, lo 'ndiza kusuka embhedzeni wemhlanga' futsi nalodale tonkhe tilwane tesiganga, tinkhomo kanye nemidlalo, tinyoka kanye netinyoni, emanti kanye netintsaba, kanjalo nelilanga kanye nenyanga.
Ngekuya kwematsemba emaZulu, bantfu banemitimba (umtimba) nemoya noma umphefumulo (lidloti). Ngekwengeta, kukhona inhlitiyo (inhlitiyo noma imizwa) le ngcondvo (ingcondvo,kuva) kanye nesitfunti (sitfunti, bunguwe).
Lama Zulu atsemba kutsi sitfunti siba ngumoya wemadloti ngemuva kwekushona, kepha ngemuva kwekwentiwa kwemsebenti wekubuyiswa, lelapho khona lemimoya 'ibuyiswa ekhaya, kuniketa 'libholoho' lelivumela loyo ngamunye kutsi acele lusito noma abonge imimoya yalabaphansi yetibusiso. Imimoya yemadloti itsenjwa kutsi inemandla yekwenta emandla endalo futsi itsintfwa ngaphambi kwayoyonkhe imisebenti.
Ema Zulu aveta tindlela letimbili tekunikela. Kubonga (ukubonga) kwenteka ngesikhatsi intfo lenhle iphumele ebaleni, fana nekutsi ngesikhatsi umfana afika esigabeni sekuphuma tiboya endzaweni yangasense, nakukhona kudla lokuningi, noma ngesikhatsi imphilo emtini ihamba kahle nangesikhatsi kubekhona kugula lokuncane.
Lokukhuluma, kukhuluma ngekutsetsa, kwenteka ngesikhatsi bantfu basemtini bashona ngalokungakagadvwa, noma ngesikhatsi tintfo tibukeka tihamba kabi nangesikhatsi munye ativa aphatseke kabi. Tonkhe tintfo lekunikelwa ngato, lekuvame kuba tinkhomo noma timbuti, kwentiwa ngendlela yemsebenti kanye nekubuka kwenchubo kanye nemigomo, kusuka lapho, umangabe loku kungalandzelwa, lolokunikelwako kungeke sekungaletsi lokufunwako, kepha kungaba yintfo lembi.
Ngesikhatsi seminyaka yandvulo yemashumi lamabili, incumbi yebantfu besintfu babangemalunga alinye lemasontfo lanenkhululeko. Lelifuna kuhlanganisa Inkholo yebukhristu naloko kwekuhlongipha emadloti. Kunye kwaleti tintfo, le libandla lemaNazaretha, lijwayelekile kakhulu emakhayeni emaZulu.
Lacalwa ngemnyaka wa 1911 ngu Isaiah Shembe, latiwa ngebukholoni ngekutsi lisontfo lemaShembe, emahhovisi lamakhulu alelisontfo ase Inanda etindzaweni letingaphandle kweThekwini, kepha linebalandzeli labaningi emimangweni lesemakhayeni, labagcoka tembatfo letinebuhlalu, labamubonga ngengoma kanye nemdanso noma kugidza.Translated by Phindile Malotana


text:
African Rhino
Bhejane
Ligama
Bhejane
Setfulo
Leti tilwane tesifazane kulula kutibona ngalomlandvo wetitfombo tato Kanye netimphondvo letisetimongweni. Bo Bhejane banesibindzi lesikhulu kantsi futsi bayabonakala badla eceleli kwalapho kunemabhubesi khona, nalamabhubesi abukeka amangele. Laba labatingela letilwane ngibo labenta kutsi linani labo Bhejane lehle.
E Kruger National Park Bhejane Lomhlophe (Ceratotherium simum) uvela/ubonakala kakhulu endzaweni lelihlandze lesemkhatsini weSabie ne mfula lekutsiwa yi Crocodile Rivers, bese baba bancane ngase ndzaweni ye Shingwedzi ne Letaba. Bhejane lomnyama (Diceros bicornis) utfolakala endzaweni lenetihlahla letigwele phansi futsi netihlahla letindze letinelihlatsanyana southern Kruger emkhatsini weSkukuza ne Pretoriuskop Kanye nase mzansi lowehlela eSabie eceleni kwelibholoho lekutsiwa yi Crocodile Bridge.
Bo bhejane balala kuphi futsi balala kanjani?
Bo Bhejane balala bemile noma balale phansi futsi bangalala emahora lasiphohlongo ngelilanga etikhaleni letimbili. Bangatfolakala batsatse sitfongwana lesincane ngephansi kwesihlahla makushita kakhulu ngalelolanga, kepha nabalala butfongo lobudze, balala phansi bagoce tinyawo tabo kancane ngasendzaweni yinye. Balala butfongo lobudze lokwenta kutsi kube lula kubatingela noma kubatfumba.
Bhejane utipholisa njani?
Ngesikhatsi kushisa ngalelolanga Bhejane uvame kuphumula emtfuntini noma atfole ludzaka lolunetihlahlana noma timbale letincane. Loludzaka alumenti aphole nje kuphela kepha luphindze luvikele lesikhumba ekutfoleni tilwanyana letinye Kanye naselangeni. Bo Bhejane bavama kunyakata kakhulu ngetikhatsi takusihlwa nase kupholile futsi kuhlaleka. Baphindze banatse emanti noma ngangusiphi sikhatsi.
Luphondvo labhejane lakhiwe ngani futsi lumcoka leni?
Luphondvo lwa Bhejane alwakhiwanga ngetinwele tekwakhiwa njengoba kwakekwacatjangwa kepha kwasetjentiswa tintfo letiselucophelelweni lolusetulu njengalokwasetjentiswa nakwentiwa tingalo. Loluphondvo lubukelwe kusetjentiselwa tidzingo tekulaphisa. E Yemen loluphondvo lusetjentiselwa kwakha umukhwa lomncane lokhaliphili lonesibambo loniketwa bafana labancane labatsatsa sigaba sebudvodza.
Yini umehluko emkhatsini wa bhejane lomnyama nalo mhlophe
Kute umehluko wemibala emkhatsini waletilwane letimbili, ngalelibito la Bhejane Lomhlophe livela ngendlela yebubanti bemlomo. Umlomo wa Bhejane lomnyama ume njengelihhuka uhlukile kulowo waBhejane lomhlophe lobanti. Bhejane lomhlophe udla lokusakhula bese Bhejane lomnyama ubuka kucala ngendzaba yekutsi kuma kwemilomo yabo akufanani. Kuphindze kubekhona umehluko ngelinani lebukhulu njengoba Bhejane lomhlophe anguye lomkhulu emkhatsini wabo bobalili labo Bhejane.